АҚШда бойлар очкўзлигига қарши норозилик кучаймоқда\nНю Йоркдаги Бруклин кўпригининг норозилар томонидан эгалланиши мисли кўрилмаган воқеа ва айни пайтда корпорация хўжайинлари учун аниқ мужда бўлди.\nҚўшма Штатларда йирик корпорацияларнинг очкўзлигига қарши жамоатчилик ҳаракати чиқишлари авж олмоқда. “Уолл Стритни босиб ол” шиори остида Ню Йоркда бир неча ҳафта аввал нисбатан кичикроқ норозилик акцияларидан бошланган ҳаракат энди ўнлаб бошқа шаҳарларда ҳам ўтказилмоқда. Намойишчилар оддий одамлар ҳисобидан бадавлат кишилар чўнтагини тўлдириш имконини бераётган молиявий тизимга норозилик билдирмоқда. Ҳафта бошида касаба уюшмалари норозилик ҳаракатига қўшилишларини маълум қилди.\nБир неча ҳафта аввал Ню Йоркда тинчгина бошланган чиқишлар бугун Американинг бошқа шаҳарларига тарқалмоқда. Бутун мамлакат бўйлаб америкаликлар камбағаллар билан бойлар ўртасидаги тафовут ошиб бораётганига ўз норозилигини билдирмоқда.\nҲаракат 17 сентябр куни ўзларини “Уолл Стритни босиб ол”, деб номлаган бир гуруҳ фаоллар Манҳэттаннинг Молиявий марказида жойлашган боғда чодирларни тикиб, норозилик акциясини бошлашидан келиб чиқди. Расмий рухсати бўлмаслигига қарамасдан бу фаоллар Уолл Стритга туташ кўчаларда “Одамлар даромад эмас” ва “Уруш ўрнига иш жойи ярат” каби шиорларни кўтариб, намойишлар ўтказа бошлади.\nЎшандан бери ҳаракат сафлари анча кенгайди ва улар орасида энди ёшлар, нафақахўрлар, талабалар, ишчилар ва ишсизларни кўриш мумкин. Уларнинг ҳаммаси мавжуд молиявий тизим фақатгина бойларнинг фойдасига хизмат қилишидан ғазабда.\nНю-йорклик ижтимоий соҳада хизмат қилувчи Кэти Жоунс ҳаракатга ҳафта бошида қўшилди. Намойишга икки яшар қизчаси билан келган Кэти ўзи ҳам, у билан бирга яшайдиган йигити ҳам ишсиз бўлсамалар-да топган пуллари тирикчиликларига зўрға учма-уч етиши ва соғлиқни сақлаш суғуртасини олишга қурблари йўқлигини айтади.\n- Бу норозилик ҳаракати янада ёйилишига умид қиламан. Менимча бу мамлакатдаги иқтисодий тенгсизлик чидаб бўлмас даражага етди. Масалан, корпорацияларга берилган солиқ имтиёзлари, оддий ишчилар ўрнига йирик корпорацияларга берилган солиқ имтиёзлари бекор қилинши керак. Йирик ширкатлар оддий ишчидан кўра камроқ солиқ тўлайди.\n“Уолл Стрини босиб ол” ҳаракати ташаббускорлари Араб дунёсидаги халқ исёни ва Европадаги бюджет ҳаражатларини қисқартиришга қарши норозиликлардан илҳомланганларини айтмоқда.\nБошланишида бу норозилик тадбирига матбуот унчалик эътибор қаратмади. Лекин 1 октябр куни фаоллар Ню Йоркдаги Бруклин кўпригини “ишғол” қилганларидан кейин ҳаракат Ню Йорк ташқарисида ҳам машҳур бўлиб кетди.\nЎша куни 700 га яқин фаол ҳибсга олинди ва кичик жаримага тортилди. Уларнинг аксари бир неча соат ичида озод қилинди.\nФаолларнинг оммавий ҳибсга олинишлари матбуот диққатини тортди. 3 октябр куни “Уолл Стрини босиб ол” ҳаракати аъзолари “корпорация зомбилари”, яъни “ҳаёлларини фақатгина пул эгаллаб олган” корпорация ишчилари қиёфасида Ню Йорк биржаси биноси олдида юриб ширкатларни калака қилдилар.\nБу тадбирлар матбуотда кенг ёритилгани боис, 4 октябр куни бунга ўхшаш чиқишлар бир нечта шаҳарларда Марказий Банк бинолари олдида ўтказилди. Чикагода намойишчилар ноғораларни кўтариб чиқиб, шовқи-сурон солди. Бостонда эса “Уруш қилмасдан, бойваччаларга қарши кураш” ва “Очкўзлик қилма, одамларни ўйла” каби шиорларни кўтариб чиқишди. Норозиликлар Сэнт Луис, Канзас Сити ва Лос Анжелесда ҳам ўтказилди.\n“Уолл Стрини босиб ол” ҳаракати фаоллари ҳозир АҚШнинг 50 дан ортиқ шаҳарларида норозилик акцияларини ўтказишни режалаштирмоқда. Интернет ва Facebook саҳифаларида “Бостонни эгалла” ва “Филаделфияни босиб ол” номли ҳаракатлар фаоллашмоқда.\nАвж олаётган норозиликларга Америкада иқтисодий тафовутнинг кенгаяётгани сабаб бўлмоқда. Ҳозирда ғарбдаги энг саноатлашган давлатлар орасида бойлар билан камбағаллар орасидаги фарқ борасида АҚШ биринчи ўринни эгаллайди.\nҚиёс учун, ҳозирда америкаликларнинг бир фоизини ташкил қиладиган энг бадавлат фуқаролар АҚШ бойлигининг 25 фоизига эгалик қилади. Даромадлари бўйича энг қуйида турадиган 40 фоиз аҳолига эса, бойликнинг 0,3 фоизи тўғри келади.\n2010 йилда даромад бўйича юқорида турадиган 20 фоиз америкаликлар умумий даромаднинг 50 фоизини олган бўлса, энг қуйида турадиган 20 фоиз аҳолига 3 фоизгина даромад тўғри келган.\nБу кейинги 30 йил ичида авж олиб бораётган тенденциядир. Нобел мукофоти лауреати америкалик иқтисодчи Пол Кругман бу ҳолатни “буюк тафовут” деб атайди. Унинг айтишича, 1979 ва 2005 йиллар оралиғида америкалик ўртамиёна оиланинг даромади 13 фоизга ошган бўлса, умумий аҳолининг 0,1 фоизини ташкил қиладиган энг бдавалат оилаларнинг даромади 296 фоизга кўпайган.\nКўплаб оддий америкаликлар ўзларига нисбатан адолатсизлик бўлаётганини айтмоқда ва уларнинг машҳур некбинлиги ўрнини умидсизлик босмоқда.\nЎтган ойда президент Барак Обама миллионерларга қўшимча солиқ солишни таклиф қилиб, бадавлат америкаликлар оддий америкаликлардан кўра камроқ солиқ тўлаётгани боис “вазият изидан чиқиб кетди”, дея таъкидлади.\nМухолифатдаги Республикачилар уни “синфлар ўртасида уруш” қўзғаганликда айблади.\nАйни пайтда, мавжуд молиявий тизимдан норозилар сони ошмоқда. Чоршанба куни Ню Йоркда ўтказилиши режаланган йирик намойишда касаба уюшмаларининг иштирок этиши кутилмоқда.


Месси ФИФАнинг тақдирлаш маросимига бормайди\n19:09 / 09.01.2017\nКаталониянинг «Барселона» футбол клуби ҳужумчиси Лионель Месси ФИФАнинг 2016 йилдаги энг яхши футболчига мукофот топшириш маросимига келмайди. У энг яхши ўйинчи бўлиш учун номзодлар рўйхатида бор. Бу ҳақда Tribuna.uz хабар бермоқда. Цюрихга аргентиналикдан ташқари Херард Пике, Андрес Иньеста ва Луис Суарес ҳам боришмайди.\nМаълумот учун, France Football журнали 2016 йилдан бери яна «Олтин тўп» мукофотини, ФИФА – ўзининг совринини топшириб келмоқда. Ўтган мавсум якунига кўра «Олтин тўп»ни «Реал» форварди Криштиану Роналду қўлга киритди, «The Best»га эса Роналду, Лионель Месси («Барселона») ва Антуан Гризманн («Атлетико») даъвогарлик қилмоқда.\nМукофотларни топшириш маросими бугун Цюрих шаҳрида бўлиб ўтади.\nБарселона Месси ФИФА тақдирлаш маросими


823 marta ko'rildi:\nТТА Урганч филиали академик лицейи Ўзбекистон Республикаси Вазирлар Маҳкамасининг 2020 йил 1 июлдаги 131-сонли қарори ҳамда Ўзбекистон Республикаси Соғлиқни Сақлаш вазирининг 2010 йил 2 июлдаги 202-сонли буйруғига асосан, Ҳазорасп тиббиёт коллежи негизида ташкил қилинган.\nЎзбекистон Республикаси Президентининг “Олий таьлим муассасаларига кириш учун номзодларни мақсадли тайёрлаш тизимини янада такомиллаштириш тўғрисида”ги 2017 йил 26 сентябрдаги ПҚ-3290-сон қарори, Ўзбекистон Республикаси Вазирлар Маҳкамасининг 2018 йил 18 апрел №303-Ф сонли фармойиши, Ўзбекистон Республикаси Олий ва ўрта махсус таьлим вазирининг 2018 йил 21 апрель № 362 ва Соғлиқни сақлаш вазирининг 2018 йил 2 майдаги №287-сонли буйруғига асосан, Ҳазорасп туманида жойлашган ТТА Урганч филиали академик лицейи 2018-2019 ўқув йилидан (1-босқичга ўқувчиларни қабул қилиш ва уларнинг ўқув жараёни) Урганч шаҳар Ғ.Ғулом кўчаси 2-уй манзилда жойлашган Урганч нефть ва газ саноат касб-ҳунар коллежида фаолиятини давом қилдирмоқда.\nАкадемик лицей қуввати 528 ўринли, умумий майдони 13292,27 м2ни ташкил этади. Шундан, фойдали майдони 4351,09 м2, бино майдони 1576,48 м2дан иборат. 2020-2021 ўқув йили давомида академик лицейда 304 нафар ўқувчи таҳсил олиб келмоқда. Шундан 155 нафари биринчи босқичда, 149 нафари 2-босқичда. Академик лицей ўқув биносида 21 та ўқув хоналари: жумладан 1 та кимё, 1 та физика, 2 та компьютер (информатика), 1 та лингафон, 1 та мультимедиа хоналари (инглиз тили), 120 та ўринли спорт зал мавжуд.\nТаълим муассасасида 2020/2021 ўқув йилида Табиий фанлар йўналиши бўйича 304 нафар ўқувчи таҳсил олмоқда. 1-босқичда 6 та гуруҳ (1 та рус), ва 2-босқичда 6 та гуруҳи (1 та рус) мавжуд. Уларга 22 нафар ўқитувчилари таълим-тарбия беришмоқда. Педагогларнинг барчаси олий маълумотли. Шундан, 5 нафар бош ўқитувчи, 3 нафар етакчи ўқитувчи, 9 нафар катта ўқитувчи ҳамда 5 нафар олий маълумотли ўқитувчи ва 8 нафар ўқитувчилар соатбай сифатида фаолият юритмоқда.\n2019-2020 ўқув йилида Академик лицейни 152 нафар ўқувчи битирган бўлиб, 110 нафари олий таълим муассасаларига ўқишга кирган. Шулардан 93 нафари маҳаллий олий таълим муассасаларига, 17 нафари эса хорижий олий таълим муассасаларига ўқишга қабул қилинган. Академик лицейнинг олий таълим муассасаларига ўқишга кириш кўрсаткичи 72,37 % ни ташкил этмоқда.\nТТА Урганч филиалининг мавжуд жами 25 та кафедраси ҳамда академик лицейнинг 2 та фан кафедраси ўртасида 2019-2020 ўқув йили учун ҳамкорлик шартномалари тузилган. ТТА Урганч филиали профессор-ўқувчилари академик лицейда ўқув-методик фаолиятни ривожлантириш, талаба ёшларни замонавий интеллектуал билим салоҳиятларини ошириш борасида ҳамкорликда маҳорат дарсини ўтказилиб келинмоқда.


МИБ томонидан қўйилган қарздорлик бартараф этилди | Ўзбекистон ва жахон янгиликлари\nМИБ томонидан қўйилган қарздорлик бартараф этилди\nЎзбекистон 18 июль 10:52 276\nТоҳиржон Мадаминов Улуғнор туманидаги “Гўзал малика орзуси” хусусий корхонаси раҳбари. Коммунал тўловларни ўз вақтида кечиктирмай тўлаб келгани сабабли иши ҳам, даромади ҳам жойида. Бироқ туман мажбурий ижро бюроси томонидан нотўғри қарздорлик қайд этилиб, корхона тармоқдан узиб қўйилди.\nТ.Мадаминов дарҳол мутасаддилар билан боғланди, масъул мансабдорларга югурди. Бироқ натижа “ҳал этилади”дан нарига ўтмади. Шундан сўнг у O’zLiDeP Улуғнор туман Кенгаши томонидан ташкил этилган сайёр қабулда иштирок этиб, муаммосини ҳал этиб беришда кўмак сўради. Унинг мурожаати Халқ депутатлари туман Кенгашидаги партия депутатлик гуруҳи аъзоси У.Абдуллаев томонидан жойида ҳал этилди.\n– Учкўприк маҳалласида яшайман, – дейди Фурқат Ҳалимов. –Ҳудудимиздаги “Эшон ота” қабристонини зиёратгоҳга айлантириш ва қабристонга ўтиш кўпригини янгидан таъмирлаш зарур. Бу ички туризмни ривожлантириш ва авлиё ота руҳини шод этишга хизмат қилади.\nФуқаронинг таклифи Халқ депутатлари туман Кенгашидаги партия депутатлик гуруҳи аъзолари томонидан ўрганиш ва ижро учун ёзиб олинди.


Саййид Носирхон тўранинг кароматлари | Azon.uz - Ахборот-таҳлилий портал\nСаййид Носирхон тўранинг кароматлари\n649 15:35 22.06.2022\nБуюк шахслар ҳақида халқ орасида доимо тарихий фактлар билан бир қаторда турли ривоятлар, қарашлар ва афсоналар кенг тарқалади. Бундай маълумотларнинг қанчалик кенг миқёсли ва кўп бўлиши мазкур кишининг шунчалик машҳурлигидан дарак беради. Аммо инсон ақлини ҳайратга солувчи бу каби ривоятлар остида ўзига хос тарихий ҳақиқат ҳам ётади.\nСаййид Носирхон тўранинг пароканда бир даврда яшашига қарамай бутун умрини халқ маънавияти ва маърифатига, муқаддас динимиз хизматига бағишлаган алломанинг ҳаёти ва фаолияти кишилар учун ибратдир. Илм-маърифат йўлида бошига келган турли оғир синовлар, таъқиб ва тазйиқлар олдида сабр ва матонат билан туриб, бу йўлда юксак мартабаларга эриша олган мазкур зотнинг ҳаёт лавҳалари ҳар қандай кишига завқ бериши табиий. Шу сабабдан Саййид Носирхон тўранинг ҳаёти турли-туман афсоналар, миш-мишлар билан маҳкам ўраб-чирмаб ташланган. Бу ҳақда Сирожиддин Аҳмад шундай ёзади: “Халқ севимли фарзандлари ҳақида турли-туман афсона ва ривоятлар тўқийди. Жумладан, Саййид Носирхон тўра ҳақида афсоналар тўқилган. Эмишки, Носирхон тўра қамокда ўтирган пайтида дуо ўқиб, назоратчиларнинг кўзидан ғойиб бўлган ва сиёсий идора ходимлари излаб унинг изини ҳам топиша олмаган эмишлар... У киши ҳамон ҳаёт эмиш... Бу афсонада ҳақиқат бор. Мана, мустақиллик шарофати билан Саййид Носирхон тўра Саййид Камолхон тўра ўғли яна ватани, эли бағрига қайтди. Илоҳи охирати обод бўлсин” .\nСаййид Носирхон тўранинг ўз даврида тасаввуфнинг машҳур шайхи бўлгани ва кўплаб муридлар тарбиялагани ва бир қанча кароматлар соҳиби бўлгани каби фазилатлари нақл қилинган. Дарвоқе, у зотнинг баъзи кароматлари ҳозиргача маҳаллий кишилар орасида ривоят сифатида машҳурдир.\nШу ўринда каромат хусусида ҳам тўхталсак.\nКитобларда айтилганидек, Ер юзида қиёматга қадар Аллоҳнинг валий бандалари бўлиши ва улардан турли кароматлар содир бўлиши ҳақ ва ростдир . Бу ҳақда “Сабот ул-ожизин”да кенг баён қилинган:\nИноятдур валийларга Худодин.\nНабидин хориқи одат не таъйин,\nДедилар мўъжиза, эй толиби дин.\nНубувватдин бурунни дерлар ирҳас,\nМуни билсанг керакдур: “Аййуҳаннас!\nКаромат деб бўлур бешаку ишбоҳ.\nКўрунса бир авом мўъмин кишидин,\nМаунатдир ўшал айғон кишидин.\nВале ул орифи биллаҳ бўлса,\nАвомирни ҳамиша қилса ул қул,\nТақи қилма деганни қилмаса ул.\nЯратғон Тангрини қўрқинчидин низ,\nКаю шубҳа дегандин қилса парҳиз.\nВалийдур ул ақоидга мувофиқ .\nУламолар каромат ҳақлигига Қуръони карим ва ҳадиси набавиядан ҳужжат келтиришган. Жумладан, Жалолиддин Суютий “Ал-хабаруд доллу аҳла вужудил қутби вал автоди ван нужабаи вал-абдол”, имом Муновий “Файзул қодир”, Абдулваҳҳоб Шаҳроний “Ал-явоқит вал-жавоҳир”, Хожа Муҳаммад Форсо “Фаслул хитоб” асарларида қимматли маълумотлар келтиришган .\nАҳли сунна вал жамоа ақидасининг муҳим бобидан бири, бу валийлар мавжудлиги ва улардан содир бўладиган хориқи одатлар, турли мукошафалар ва баъзи таҳсирларни тасдиқламоқ аввалги ўтган умматларда бўлгани каби ҳозир ҳам уммат орасида мавжуд ва қиёматга қадар давом этади.\nКитоб ва суннатдан бўлган қатъий далиллар ўз пайғамбари йўлига мустаҳкам эргашган авлиёнинг каромати ҳақлигига далолат қилади. Каромат хориқи одат бўлиб, уни Аллоҳ дўстларидан бўлган бир валийнинг қўли орқали жорий қилади. Бу унга диний ва дунёвий ёрдам бўлиши мумкин . Мазкур кароматлар бир неча ҳикматларни ўз ичига олади.Биринчидан, у ҳам мўъжиза каби Аллоҳнинг буюклиги ва қудрати, истак-хоҳишининг ижросига далолат қилади. Чунки У хоҳлаган ишини қилгувчидир. Ғор эгалари бўлган (асҳоби Каҳф номи билан машҳур. Бу борада Қуръони каримнинг Каҳф сурасида батафсил ҳикоя қилинган) йигитларнинг узоқ муддат бир ерда ухлаши ва бу муддат ичида баданининг чиримаслиги ёки Исонинг (алайҳиссалом) онаси Марямга (розияллоҳу анҳу) қишда ёзнинг, ёзда эса қишнинг мевалари пайдо бўлиши, ҳатто бундан Закариёдек (алайҳиссалом) пайғамбарнинг ажабланиб сўраши каби ишлар, албатта, Аллоҳ қудратининг улуғлигидандир.\nИккинчидан, каромат пайғамбарнинг мўъжизаси жумласидандир. Чунки валийларда содир бўлган каромат, шубҳасиз, ўз пайғамбарига эргашиши туфайли содир бўлган.\nУчинчидан, каромат валийларга бу дунёда берилган хушхабар бўлиб, оқибатдаги яхшиликлар аломатидир. Аммо айрим фирқа ва оқимлар кароматни инкор қиладилар. Бу ботил даъводир. Чунки айтилганидек, каромат соҳибида ҳеч қачон пайғамбарлик даъвоси бўлмайди .\nАксарият валийлар ўзи билан Аллоҳ ўртасидаги сирларни муҳофаза қилиб, кароматни яширганлар, уни риё мақсадида кўрсатмаганлар. Баҳоуддин Нақшбанддан каромат талаб қилганларида: “Барча кароматлар калимаи тавҳид билан йўқ бўлгувчидир. Каромат соҳибларининг барчаси парда остида – ҳижобдадирлар. Орифлар эса кўздан узоқдадирлар. Бизнинг кароматимиз зоҳирдур. Бовужуди бу навъ гунаҳ юки Ер юзида юра олурбиз. Бизга халқнинг кўнглидаги фикрларидан, ишларидан ва аҳволларидан нимаики зоҳир бўлса, биз ўртада бўлмаймиз. Ё бизга илҳом орқали билдирадилар ёки бирор белги орқали етказиб турадилар” . Ўзгаларнинг кўнглидагини билиб олиш кўзи очиқлик ва англаб олиш фаросат нури орқали бўлиб, ҳадиси шарифда айтилганидек, “Фа иннаҳу янзуру би нуриллаҳ”, яъни валий Аллоҳ нури орқали боқади .\n«Саййид Носирхон тўра Косоний» китобидан олинди\nМахсус Саййид Носирхон тўра Косоний\n35 12:20 02.07.2022\n307 12:00 02.07.2022\n92 11:45 02.07.2022\n189 11:15 02.07.2022\n151 10:55 02.07.2022\n87 10:35 02.07.2022


Герингия (Heringia senilis)\n1 (EN): Заиф, қисқариб бораётган, локал тарқалган, ареали чегарарасида учрайдиган жануби-ғарбий Палеарктика тури.\nОқсоқота (Чотқол т.), Ҳаёт (Нурота т.) воҳалари. Ўзбекистондан ташқарида: Жанубий Европа, Кавказ, Қозоғистон.\nТоғларнинг (д.с.б. 1300-1800 м) кенг япроқли ўрмонлари.\nҲамма жойда қисқариб бормоқда, айрим йиллари мавсумда бир неча дона, кейинги йиллари эса локал популяцияларда ҳар 100 кв. метрда 1 донагача учратиш мумкин.\nЙилига бир марта насл беради. Илк учиши ва тухум қўйиши апрель-май ойларида; соябонгулдошлар (Apiaceae) ва мураккабгулдошларда (Asteraceae) озиқ-ланади. Личинкалари қайрағочда (Ulmus) учрайдиган ғаллали ўсимлик ширалари билан озиқланади ва ўша ерда қишлайди.\nДарахт ва буталарни кесиб ташлаш, озуқа ўсимлигини йўқ қилиш, ҳаддан ташқари кўп пичан тайёрлаш, яйловдан чорвачилик учун меъёридан ортиқча фойдаланиш.\nНурота қўриқхонаси ва Угом-Чотқол миллий табиат боғида муҳофаза остига олинган. Катта қайрағочлар кесилишини тақиқлаш лозим.


Дизайнер ўлими юзасидан расмий маълумот берилди - zarnews.uz\nДизайнер ўлими юзасидан расмий маълумот берилди\nКеча таниқли дизайнер Нариман Григорян ўлдириб кетилганлиги ҳақида хабар берган эдик.\nНариман Григорян жасади ижарада турган уйидан қотиллик аломатлари билан топилган, деб хабар берди Бош прокуратура жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов.\nМаълум бўлишича, 2020 йил 14 январь куни соат 11:50 ларда Яшнобод тумани ИИО ФМБ навбатчилик қисмига келиб тушган хабарга кўра, Яшнобод туманида жойлашган хонадоннинг меҳмонхонасидан, ушбу хонадонда ижарада истиқомат қилиб келган 1985 йилда туғилган А.Н. (Нариман Григорян)нинг мурдаси қотиллик аломатлари билан топилган.\nМазкур ҳолат юзасидан шу куни Яшнобод тумани прокуратураси томонидан ЖКнинг 97-моддаси 1-қисми билан жиноят иши қўзғатилди. Жиноят иши Тошкент шаҳар прокуратураси иш юритувига олиниб, малакали терговчиларидан иборат тезкор-тергов гуруҳи тузилиб, жиноятни фош этиш чоралари кўрилмоқда.\nНатижаси ҳақида қўшимча ахборот берилади.\nПайариқда қотиллик жиноятини содир этган ўқитувчиларга нисбатан суд жараёни бошланди\nНариман Григоряннинг ўлими тафсилотлари маълум бўлди\nУргутда оилаларга неча килодан, қандай маҳсулотлар тарқатилиши айтилди\nАҚШ сенатори ЖССТ бош директорининг истеъфога чиқишини талаб қилди\nАроқнинг хурмача қилиқлари\n«Зарафшон»нинг бугунги (2020 йил 4 апрель, №41) сонида ўқинг\nкарантин коронавирус коронавирус карантин коронавирус дунёдаги вазият карантини қоидалари бозорлар АҚШ бу қизиқ гуманитар ёрдам Коронавирусга чалинганлар Каттақўрғон Озиқ-овқат


Қозон суди мактабга ҳужум қилганликда айбланган шахсни икки ойга ҳибсга олди - zarnews.uz\nҚозон суди 175-мактабга ҳужум қилганликда айбланаётган Ильназ Галявиевни икки ойга ҳибсга олди, дея хабар бермоқда ТАСС мухбири суд залидан.\n"Айбланувчига нисбатан икки ойлик муддатга, 2021 йил 11 июлига қадар ҳибсга олиш тарзидаги эҳтиёт чораси қўллансин", деб эълон қилди судья.\nПрокурорнинг сўзларига кўра, Галявиев жиноятдаги айбини тўлиқ тан олди. "Унга айблов эълон қилинди ва у жиноятни содир этишда ўз айбини тўлиқ тан олди", деди прокурор.\nТатаристон Республикаси прокурорининг ўринбосари Алексей Заика суд мажлисида Галявиевнинг ақл-идрокини аниқлайдиган экспертиза камида икки ой давом этишини айтди. "Агар зарур бўлса, икки ойни узайтириш мумкин", деди у экспертиза муддати ҳақидаги саволга жавоб бериб.\nЗаиканинг таъкидлашича, ҳозирда айбланувчининг психотроп моддаларни ишлатган-ишлатмагани тўғрисида эксперт хулосаси йўқ.\nСуд Галявиевга нисбатан эҳтиёт чорасини тайинлаш пайтида оммавий ахборот воситаларининг суддаги иштирокига рухсат берди. Айбланувчи бунга қарши бўлмади. Суд бошланишидан олдин журналистлар унга саволлар беришга уринишди, аммо у уларнинг ҳеч бирига жавоб бермади.\nТеглар: терроризм террорчилик\n"Боко Ҳарам" бошлиғи ўлдирилди\nПолиция Боливиянинг собиқ муваққат президентини терроризмда айблаб ҳибсга олди


17:30 / 19.11.2017\nБуюк Британия ҳукумати Евроиттифоқ олдидаги молиявий мажбуриятларини қандай ҳал этишини ЕИ Кенгаши учрашувидан олдин тушунтириб ўтади. Бу ҳақда мамлакат Молия вазири Филип Ҳаммонд журналистларга хабар берган.\nЙил сўнгида ЕИ Кенгаши учрашуви ўтказилиши режалаштирилган эди. Шунга қадар ўз молиявий мажбуриятларини Брюссел олдида қай ечимда ҳал қилишини изоҳлаб берувчи ҳужжат Британия ҳукумати томонидан тақдим этилиши лозим. «Биз барча имкониятларни ишга солган ҳолда ҳужжатларни ўз вақтида тайёрлаймиз», дейди Молия вазири BBC мухбири билан суҳбатда.\nКелгуси 16 ой ичида Буюк Британия Иттифоқни тарк этиши учун расмий Брюссел талаб қилган маблағнинг учдан бирини тўлашга рози эканлигини билдирганди. Мамлакат Бош вазири Тереза Мей Швеция ўтган саммитдаги нутқида таъкидлашича, британияликлар 20 миллиард евро эвазига ЕИ олдидаги молиявий мажбуриятини тугатмоқчи.\nБуюк Британия Филип Ҳаммонд


Қўшработ тумани ИИБ вақтинча сақлаш ҳибсхонасидаги фуқаро вафот этди | Qalampir.uz\nҚўшработ тумани ИИБ вақтинча сақлаш ҳибсхонасидаги фуқаро вафот этди\nЖамият\t11 Июль 12:56 24848\nСамарқанд вилоятининг Қўшработ тумани ИИБ вақтинча сақлаш ҳибсхонасида сақланган фуқаро вафот этди. Вилоят прокуратураси ҳолат бўйича расмий маълумот берди.\nМаълум қилинишича, жиноят ишлари бўйича Қўшработ тумани судида Жиноят кодексининг 122-моддаси (вояга етмаган ёки меҳнатга лаёқатсиз шахсларни моддий таъминлашдан бўйин товлаш – таҳр.) 1-қисми билан қўзғатилган жиноят иши кўрилишида О.Назаров суддан яширинганлиги сабабли суд ажрими билан 13 майда унга нисбатан қидирув эълон қилиниб, эҳтиёт чораси сифатида сиртдан қамоқ қўлланилган.\nОлиб борилган тезкор қидирув тадбирлари давомида О.Назаров 2 июлда ушланиб, туман ИИБнинг вақтинча сақлаш ҳибсхонаси (ВСҲ)га жойлаштирилган.\nТерговга қадар текширув ҳаракатлари давомида аниқланишича, марҳум О.Назаров 4 июль куни соат 10:00 ларда ВСҲ ходимига кўзларига ҳар хил нарсалар (илон, чаёнлар) кўринаётганлигини айтиб, шикоят қилган. Шу асосда ИИБ ВСҲ ходимлари туман тиббиёт бирлашмаси психиатр-наркологини таклиф қилган ва О.Назаров шифокор кўригидан ўтказилган.\nШу куни соат 21:00 ларда О.Назаров туман ИИБнинг ВСҲда тўсатдан вафот этган.\nТуман ИИБ ВСҲдаги О.Назаров сақланган ҳужрага ўрнатилган видеокамера тасвирлари кўздан кечирилганида, О.Назаров қўл оёқларини кўтарганча талвасага тушиб қолганлиги акс эттирилганлиги аниқланган. Марҳум О.Назаровнинг мурдаси мутахассис иштирокида кўздан кечирилганда, унинг танасининг ташқи тарафида тан жароҳатлари аниқланмаган.\nСуд-тиббий экспертизасининг дастлабки маълумотномасида О.Назаровда ўткир ўпка ва бош мия шиши оқибатида ўлим келиб чиққанлиги кўрсатилган.\nО.Назаровнинг ўлими ҳолатига аниқлик киритиш мақсадида туман тиббиёт бирлашмаси нарколог-психиатри, туман ИИБ ВСҲ ва бошқа ходимларнинг ҳаракатлари юзасидан хизмат текширувлари тайинланган.\nҲолат бўйича Қўшработ тумани прокуратураси томонидан терговга қадар текширув ҳаракатлари давом эттирилмоқда. Баёнотда қайд этилишича, текширув ҳаракатлари вилоят прокуратураси томонидан назоратга олинган.\nАввалроқ, Андижон шаҳар ИИБда калтакланган фуқаро ва Навоий вилоятида колонияда сақланган маҳбус вафот этганди. Маҳкумнинг ўлимига унинг организмидаги бошқа касалликлар сабаб бўлгани айтилди.\n04 Август 15:22 60374\n05 Август 11:03 45641\n04 Август 20:35 33077\n04 Август 14:05 31498\n05 Август 12:52 29225


Криштиану Роналду “Ювентус”нинг ЕЧЛда ғолиб чиқа олишига ишонч билдирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Криштиану Роналду “Ювентус”нинг ЕЧЛда ғолиб чиқа олишига ишонч билдирди\t11:35, 13 ноябрь 2016\t“Реал Мадрид” жамоаси етакчиси Криштиану Роналду Италиянинг “Ювентус” клуби ҳақидаги саволларга жавоб бераркан, туринликлар Чемпионлар лигасида ғолиб чиқиши мумкинлигини айтди.\n“Мората ҳақида қандай фикрдаман? У “Ювентус”да мавсумни ажойиб ўтказди ва Италияда кўп нарсалар ўрганиб, кучли футболчи сифатида қайтиб келди. Альваро ўз маҳоратини кучли рақобат остида шакллантира олди.\n“Ювентус” ЕЧЛда ғолиб бўлиши мумкинми? Албатта мумкин. Туринликлар жуда кучли жамоа ва ажойиб мураббий қўл остида ҳаракат қилмоқда. Шундай экан, нимага “Ювентус” ғолиб бўлмаслиги керак?” – дейди 31 ёшли футболчи.


Ибратли ҳикоялар - Андижоннома\nКИМСАН АКАНИНГ ИБРАТИ\nКўпчилик ҳайрон. Бир қарич ер қўшса қувонадиган Кимсан аканинг феъли ўзгарди. Зўр ҳашамат билан тикланган уй деворини буздиришга тушди. Нима бўлди?\nБир пайтлар томорқам кенгаяди, деб ариқ саҳнини қўшиб, ташқари томондан пойдевор кўтарганди. Вақти келиб, Кимсан акага инсоф берди. Кеч бўлса ҳам хатосини тузатишга киришди.\n–Нафс кўйида кўпчиликнинг мулки бўлган ариқни ичкарида қолдириб, девор қилганимдан афсусдаман, –деди Кимсан ака сўраганларга. –Ноўрин ишни тўғрилаб қўймасам, кўнглим тинчимайди.\nЯқинда имомнинг маърузасини эшитдим. Унинг айтишича, рухсатсиз қўшиб олинган ер қиёматда ғирром кишининг бўйнига тавқи лаънат каби осиб қўйиларкан. Кафтдай жойни, деб бу дунёдан инсофсиз, у дунёда имонсиз деган ном олманами.\nКимсан аканинг ибрати бошқаларга ҳам дарс бўлди. Ташқаридан ер қўшганлар деворларини ичкарига олишди. Маҳалла кўчаси кенгайиб, кўнгиллар равшан тортди.\nТурсунбой дўхтирнинг дарвозахонасию кўчаси эрта тонгда супурилиб, сув сепилади. Қизлари ўқишда, аёли хаста, ҳойнахой дўхтирнинг ўзи кўча-кўйга қараса керак. Кўпчилик шу ўйда.\nБир куни кўчадан ўтаётганлар ҳақиқий холатдан воқиф бўлишди.\nТурсунбой дўхтирнинг қўшниси келин олганди. Келинчак ўзларию қўни-қўшниларнинг дарвозаси сахнини супуриб, сув сепаётганди. Бу ҳар куни канда бўлмайди.\nГўзал аҳлоқ ва яхши тарбия зийнати кўчага ҳам файз бағишлабди-я, дейишди ҳамқишлоқлари хурсанд бўлишиб.\nАлижон тонгда кўча айланади. Тоза ҳавода кайфияти хуш бўлади. Суви тўлиб оқаётган ариқни кўрдию ҳаваси келди. Енг шимариб, ҳовлисидаги экинзорни суғориш учун ариққа дамба ташлади. Сув кўндаланг томонга оқди. Уйга қайтаётган Алижонга қўшниси рўбарў келди.\n–Сувни сиз очдингизми?\n–Экинларни суғориб қўяй дегандим, –жавоб қилди Алижон.\n–Сув уйимиз пойдеворига етяпти, –дея қўшни иддаога ўтди. –Бунақада иморат нурайди. Сувни димламасликка келишгандик.\n–Даҳанимиз баланд. Оз сув юрмайди, –деди Алижон босиқлик билан.\n–Томорқани пастлатиш керак-да, овозини баландлатди қўшни Қудрат ака.\n–Еримизнинг баланд-пастлиги риволадагидек. –Қувурнинг нишоби чатоқроқ, –деб Алижон уйига юрди.\nЭгатларга сув тараётганида ҳам қўшнисининг гаплари Алижоннинг қулоғида жаранглади. “Иморатга путур етади”, дейди. Сув ариқдан тошгани йўқ. Ариқни хашар қилиб чопган бўлсак. “Энди кўчадаги ариққа хўжайинчилик қилишингиз қолувдими” дегиси келдию, инсоф тилади. Қўшни ҳам кўнглидагини айтди-қўйди, тасалли берди ўзига.\nАлижон кўп ўтмай кичик томорқасини суғориб, бошқа ишлар билан банд бўлди. Вақт ўтиб, кун ботганини ҳам сезмай қолди. Кечки салқин тушганида дарвозада кимдир чақириб овоз берди. Алижон пешвоз чиқди. Кираверишда қўшни Қудрат аканинг ўғли – Орзубек билан кўришди.\n–Ўригимиз пишди. Татинглар, деб дадам сизларга илинди.\nҚуёшда етилган қантак ўрик идишда янада ёқимли кўринди.\n–Раҳмат, қани Орзубек ичкарига киринг, –деди Алижон меҳрибонлик билан.\nОрзубек изн сўраб, ортга қайтди.\nИдиш тўла ўрикни узатаётиб Алижон аёлига ёрилди.\n–Қара, ҳали сув очаётиб, қўшнининг қилиғидан, қитмири гапларидан аччиқлангандим. Қаттиқ гапирмоқчи бўлдиму, лекин ўзимга сабр тиладим. Сабрнинг мукофотини олдим. Қўшнилар ўрикни бизга илиниши шундан. Аччиқ келганда ақл билан иш тутишнинг, сабр якуни мукофотли бўлиши қандай яхши.


Жаҳон 10:59 / 26.12.2021 39771\nШубҳасиз, ХХ асрнинг энг муҳим воқеаларидан бири 69 йил давомида дунёнинг иккинчи қутби сифатида яшаб келган СССРнинг парчаланиб кетиши ҳисобланади. Бу ҳодисани СССРга тобе бўлишни хоҳламай жаҳон ҳамжамиятидаги бошқа давлатлар билан ўзаро тенг ҳуқуқли, мустақил субъект сифатида муносабат ўрнатишни хоҳлайдиганлар улкан қувонч билан, коммунистлар ва КПСС ғояларига содиқлар эса «ҳақиқий зарба ва фожиа» сифатида қабул қилди.\nСССРнинг биринчи ва охирги президенти\nКўпчилик СССР парчаланишини 1985 йилнинг 11 март санасида КПСС Марказий Қўмитаси Бош секретарлигига келган 54 ёшли Михаил Горбачёв билан боғлайди.\nУнинг сиёсати тарихга «қайта қуриш» номи билан кирди ва вазиятни ўнглаш учун бир қатор ислоҳотлар ўтказишга уринди. 1989 йил 15 февралда СССР қўшинларини Афғонистондан олиб чиқиш тугатилиб, бу ҳарбий можарога нуқта қўйилди. Мамлакатда цензура деярли олиб ташланди. Ҳатто 1990 йилда КПССнинг гегемонлигига чек қўйилиб, унга мухолиф бўлган партиялар тузишга ҳам рухсат берилди. Кўппартиявийлик реалликка айланиб улгурди. Уларнинг айримлари КПСС билан рақобатлаша бошлади ва мамлакатдаги сиёсий аҳволнинг мураккаблашувига сабаб бўлаётган социалистик тузумни, КПССнинг давлат ҳокимиятига бўлган монопол ҳуқуқини инкор эта бошлади. Айни пайтда КПССнинг ўзида ҳам 3 оқимга бўлиниш юз беради.\nМамлакатда цензура деярли олиб ташланди. Бироқ булар мавжуд тузумни сақлаб қола олмади. Ана шундай ҳолатда иттифоқдош республикаларда миллий уйғониш ҳаракатлари бошланди. Ҳар бир республикада миллий тил давлат тили деб эълон қилинди. Воқеалар, айниқса 1990 йилдан кейин жуда тезлашиб кетди. Ўша йили нафақат иттифоқдош республикалар, балки уларнинг таркибида бўлган автоном ҳудудларнинг аксарияти ўз мустақиллик декларациясини эълон қилган бўлса, яна бир қисми кенгайтирилган автономия талаби билан чиқди. Шу тариқа СССР сўнгги кунларини яшаётгани аниқ бўла бошлади.\nЎша машҳур «ГКЧП»\nГорбачёв иттифоқдош мамлакатлар хоҳлаган вақтида мустақил бўлиши мумкинлиги ҳақидаги ғояни олға суради. 1990 йилга келиб Болтиқбўйи мамлакатлари Латвия, Литва ҳамда Эстониянинг ўзини СССРдан мустақил давлат деб эълон қилиши эса барчасини янада тезлаштириб юборади. Айни шундай вазиятда машҳур ГКЧП ҳодисаси рўй берди. Бу СССРни сақлаб қолмоқчи бўлганлар томонидан уюштирилган давлат тўнтариши эди. 1991 йилнинг августига келиб вазият жуда мураккаблашиб кетади.\n4 август куни Горбачёв Қримга дам олиш учун кетади ва қайтиб келганидан сўнг «Мустақил Республикалар Иттифоқи» ҳақидаги шартнома имзоланиши керак эди. Бунга чидаб тура олмаган СССР вице-президенти Геннадий Янаев ҳамда КГБ раиси Владимир Крючков раҳбарлигидаги гуруҳ Горбачёв таътилда эканидан фойдаланиб мамлакатда ГКЧП, фавқулодда ҳолат эълон қилишади. Халққа ўқиб эшиттирилган баёнотда Михаил Горбачёв саломатлиги ёмонлашгани учун ўз вазифасини бажара олмаслиги, шу сабаб мамлакатни 6 ой давомида 8 кишидан иборат кенгаш бошқариши, ярим йилдан сўнг эса сайловлар ўтказилиши маълум қилинади. Мамлакат ҳудудидаги ГКЧП манфаатига хизмат қилмайдиган барча нашрлар вақтинча фаолиятини тўхтатади. Ишлаётган бошқа нашрлар ҳам қаттиқ цензурага олинади, компартиядан бошқа қолган барча партиялар фаолияти чекланади. ГКЧП мамлакат назоратини қўлга олишни пойтахт Москвадан бошлайди. Ана шундай бир вазиятда Борис Ельцин катта саҳнага чиқади ва ГКЧПнинг ҳаракатларини конституцияга зид деб атайди ва содир бўлаётган воқеалар давлат тўнтаришидан бошқа нарса эмаслигини маълум қилади. Ельциннинг мурожаатидан кейин Москвада 200 мингдан ортиқ, Петербургда 400 мингдан ортиқ одам марказий майдонларга чиқиб ГКЧПга қарши намойишларда қатнашади. 20 августдан 21 августга ўтар кечаси Москвада ГКЧПга бўйсунувчи аскарлар ҳамда Оқ уй ҳимоясидаги кўнгиллилар ўртасида тўқнашув содир бўлади. 21 август тонгида СССР мудофаа вазири Язов Москвадаги барча қўшин ва техникаларни шаҳардан олиб чиқишга буйруқ беради. Бу ГКЧП тугагани ва амалда СССРни сақлаб қолиш имконсиз эканини кўрсатарди. Шу тариқа, СССРни сақлаб қолиш учун тузилган ГКЧП 3 кун ўтиб барбод бўлади.\n1991 йил 8 декабрь куни Беларус ўрмонларида жойлашган Беловеж қароргоҳида Россия президенти Борис Елсин, Украина президенти Леонид Кравчук, Беларус Олий Кенгаши раиси Станислав Шушкевич томонидан СССРни тарқатиб юбориш ва унинг ўрнига Мустақил Давлатлар Ҳамдўстлиги тузилмасини тузиш ҳақида ҳужжатлар имзоланади. Шу тариқа СССР парчаланиб кетди. 21 декабрь куни Қозоғистоннинг ўша пайтдаги пойтахти Олмаота шаҳрида яна 8 республика (Озарбойжон, Арманистон, Қозоғистон, Қирғизистон, Ўзбекистон, Туркманистон, Тожикистон ва Молдова) бу битимни имзоладилар. 25 декабрь куни М. С. Горбачёв СССР Президенти лавозимидан истеъфо берди. 26 декабрда СССР Олий Кенгашининг юқори палатаси сессиясида СССРнинг мавжудлигини тугатиш тўғрисидаги №142 сонли декларацияни қабул қилинди. Шу тариқа СССР тўлиқ парчаланиб кетди. Россия СССРнинг халқаро ташкилотлардаги вориси этиб белгиланди ва совет иттифоқининг барча қарзлари тўлаш ва активларига эгалик қилиш ваколатига эга бўлди.\nНега СССР парчаланиб кетди?\nКўплаб таҳлилчи ва экспертларнинг фикрича, СССРнинг тарқаб кетишига қуйидаги омиллар сабаб бўлган:\nИқтисодий ҳолат. Режали иқтисодиёт самарасизлиги ва турғунлиги энг зарур бўлган товарларнинг ҳам сурункали тақчиллигига олиб кела бошлаган. Ишлаб чиқариш ҳажми, ҳар бир фуқарога қанча нарса кераклиги, уларнинг нархлари тўлиқ давлат томонидан белгиланган. Адолатли бўлиши назарда тутилган бу тизим тўғри йўлга қўйилмагани оқибатида фуқароларнинг талаби таклифдан анча юқори тарзда шакллана бошлаган. Натижада кўпчилик ниманидир сотиб олиш ҳақида эмас, балки шу нарсани топиш борасида кўпроқ хавотирланган.\nБундан ташқари, 80 йилларнинг ўрталаридан бошлаб Араб мамлакатларида нефть қазиб олиш каррасига оширилади. Бу эса ушбу маҳсулот нархларининг жаҳон бозорида кескин пасайишига олиб кела бошлайди. СССРда эса айнан нефть экспортидан келадиган даромад озиқ-овқат маҳсулотларини импорт қилиш учун зарур бўлган валюта тушумларининг асосий манбайи бўлган.\nКоммунистик блокларнинг қулаши. Иккинчи жаҳон урушидан кейин Шарқий Европадаги Полша, Венгрия, Чехословакия, Руминия, Албания, Болгария, Югославия Иттифоқи ва Германия Демократик Республикасида социалистик тузумлар шаклланди. 1988-1989 йилларга келиб ушбу давлатларда ҳам социалистик тузумга нисбатан норозиликлар пишиб етилиб келди ва улар социализмдан воз кечиб, Ғарбга юзланди. Бунинг натижасида СССР Шарқий Европадаги бир нечта ишончли шерикларидан айрилди. «Дунё бўйлаб социализм ва коммунизм қуриш» ғояси доирасида диктатор ва қўғирчоқ про-совет ва антиамерика режимларини молиялаштириш ва уларга ҳарбий ёрдам кўрсатишга қаратилган ҳаракатлар ўзини оқламади.\nЯгона мафкура ҳукмронлигига интилиш. Ўтган асрнинг 70 йилларидан бошлаб мамлакатда инсонларга мафкуравий тазйиқ ўтказиш, асарларнинг ғоявий изчиллигини таъминлашга қаратилган ҳаракатлар кучайтирилади. СССР таркибидаги мамлакатлар этник, маданий ва цивилизациявий жиҳатдан турлича экани, бошқа иттифоқдош мамлакатларда тузум илгари сураётган ғояларга нисбатан нафратни кучайтиради. Горбачёв ўзидан олдин ўтган раҳбарлардан фарқли ўлароқ, фуқаролар учун кўплаб эркинликлар берган. Айниқса, миллий манфаатлар, ОАВ ва сўз эркинлиги масалаларида. Бу эса турли миллатга мансуб одамларнинг онгида мустақиллик ғоялари шаклланишида муҳим фактор вазифасини бажарган.\nСовуқ уруш ва маблағларнинг номутаносиб тарзда сарфланиши. 1950 йиллардан бошлаб дунёнинг етакчи давлатлари ўртасида қуролланиш ва космосни ўзлаштириш масаласида том маънода пойга бошланди. Бу пойгада СССР энг кўп маблағ сарфлаган давлатлардан бири бўлди. Афғонистонга қўшин киритгандан сўнг Ғарб дунёси билан бироз илиқлашган алоқалар яна совуқлашди. СССРга қарши иқтисодий санкциялар кучайтирилди, иттифоқдан энергоресурслар сотиб олиш тўхтатилди. Қолаверса, Афғонистондаги урушнинг ўзига ҳам улкан маблағ сарфланди.\nШунингдек, Совет сиёсий тизимининг тоталитар табиатини сақлаб қолиш мақсадида ноишлаб чиқариш соҳаларига (давлат аппарати, армия, КГБ) жуда катта маблағлар йўналтирилди.\nЭтник низоларнинг кучайиши. Бу ҳолатга 1986 йил 16 декабрда Олмаотада Қозоғистон раҳбари Динмуҳаммад Қўнаев ишдан олиниши ва унинг ўрнига Уляновск вилояти обкомининг биринчи котиби Геннадий Колбин раҳбар этиб тайинланиши сабаб уюштирилган намойишнинг қонга ботирилиши, 1988 йил Қорабоғда арманлар ва озарбайжонлар ўртасида этник низонинг вужудга келиши, 1990 йил Фарғона водийсидаги қирим-татарлари билан юзага келган тартибсизликлар, Шимолий Осетиянинг Пригородний вилоятидаги осетинлар ва ингушлар ўртасидаги қонли можароларни мисол сифатида кўрсатиш мумкин.\nАна шу ва бошқа бир қанча омиллар натижасида СССР парчаланди ва унинг ўрнида мустақил 15та республика ташкил топди.\n23:34 / 16.05.2022 5137\n22:19 / 16.05.2022 3868\n22:00 / 16.05.2022 6378\n20:48 / 16.05.2022 21242


Депутат: "Санъаткорларни оддий ишчи фуқаролардан ортиқ нимаси бор?"\nМуносабат майдони 23 May 2018 15:40 464\nОлий Мажлис Қонунчилик палатаси “O`zLiDeP” фракцяси аъзоси Расул Кушербаев “Xabar.uz”да эълон қилинган “Нега хонандаларнинг хизмат ҳақи бунча қиммат? ” сарлавҳали мақолага ўзиининг муносасабатини билдириб, ушбу мавзу юзасидан таклифини ҳам киритиб ўтди.\nОчиғи бу кўпчилик санъаткорга ёқмайди-ю, бироқ уларга солиқлардан берилган имтиёзларни бекор қилиб қатъий даромад солиғини жорий этиш вақти келди, - дея ёзади депутат ўзининг “Facebook”даги саҳифасида. – Шунда адолатли бўларди. Сабаби ишдан аранг ортиб 4 йил меҳнат қилиб озгина (бир ярим миллион) гонорар олсанг ҳам 22 фоизлик қатъий солиқ ушлаб қолинса-ю булар битта тўйдаги ярим соатлик меҳнат учун 25 миллион сўм олса, яна ҳеч бир солиқларсиз. Санъаткорларни оддий ишчи фуқаролардан ортиқ нимаси бор? Шоҳ кўрмаяпмиз уларда. Нима бўлганда ҳам ҳеч ким халқдан ортиқ даражада солиқ имтиёзига эга болишга ҳақли эмас. Халқ учун муқаддас бўлган солиқ қолганлар учун ҳам муқаддас ва қатъий бўлмоғи лозим. Бу бўйича Солиқ кодексига таклиф киритамиз.


«Уч авлод учрашуви» элчилар нигоҳида\nТошкент вилоятининг турли миллатлар ва авлодларга мансуб инсонларини Юқоричирчиқ туманининг «Гулистон» маҳалласидаги яна бир кенг-аҳил даврада бирлаштирган навбатдаги дўстлик ва меҳр байрами юқори нотада бошланди. Давлат ва жамоат ташкилотлари, миллий маданий марказлар вакиллари, Ўзбекистон Қаҳрамонлари, турли соҳаларда фидокорона меҳнат қилиб эл-юрт ҳурматини қозонган нуронийлар, фаол ёшлар жам бўлган бу дилбар фестивалда Қозоғистон, Тожикистон, Қирғиз, Туркманистон республикаларининг мамлакатимиздаги фавқулодда ва мухтор элчилари, Россия ва Жанубий Кореянинг Ўзбекистондаги элчихоналари масъуллари оила аъзолари билан иштирок этгани фестивалга ўзгача шукуҳ, барчага бирдек завқ бағишлади.\n«Бу ерда йиғилган уч авлод вакиллари – Ўзбекистон фахри. Бугунги байрамларда турли миллат вакилларини – тожик, ўзбек, қирғиз, қозоқ, рус каби кўплаб халқларга мансуб ватандошларни кўришимиз мумкин. Сезилиб турибдики, улар бир тану бир жон бўлиб, шундай заминда тотувлик ва иноқликда яшаётганликларидан жуда ҳурсандлар. Бу, албатта, ҳар бир давлат учун катта ютуқдир. Бу муҳитни асраб-авайлаш эса ҳар бир ватандош учун ҳам фарз, ҳам қарздир».\nБундай дўстлик-аҳиллик айёмига мезбонлик қилган «Гулистон» маҳалласи – Юқоричирчиқ туманининг чекка бир қишлоқларидан бири бўлиб, бу ерда ўзбек, қозоқ, корейс, рус, татар, тожик, қирғиз, туркман ва бошқа миллатларга мансуб аҳоли ҳамжиҳатликда тотув ҳаёт кечирмоқда. «Обод қишлоқ» дастури асосида қишлоқда янги ижтимоий соҳа объектлари, йўллар ва бошқа объектлар янгилангач, Гулистон қишлоғи чин маънода Гулистонга айланди.\n«Жамият бирлашиб бораётганига гувоҳ бўляпмиз. Юқоричирчиқда яшовчи турли миллат вакиллари қачонлардир бу ердан кетишган ва сўнгги пайтда уларнинг кўпчилиги ўз Ватанларига қайтиб келишди. Бу, албатта, катта кўрсаткич. Кўп миллатли халқ бирга яшайди ва ишлайди, келажакни бирга қуради. Энг асосийси, бу ерда ҳукм сураётган миллатлараро тотувлик ва тинчлик. Бунинг ҳаммаси Ўзбекистон раҳбариятининг сай-ҳаракатлари туфайли амалга ошмоқда».\n«Жуда ажойиб байрам. Бу ерда бўлиш ва катта-ю кичикнинг ўзаро ҳурмати, эҳтиромни кўриш мени ҳурсанд килди. Устозларининг эришган ютуқлари ва ҳаёт йўли ҳақида эшитиш ёш авлод учун қизиқ ва ибратлидир. Турли миллатларнинг бир ерга жам бўлгани эса мазкур тадбирнинг тарбиявий аҳамиятини янада кучайтиради. Бу Ўзбекистоннинг кўп миллатли давлат экани ва барча тенг ҳуқуқли эканидан далолатдир».\nИслоҳотлар ривожи, тараққиёт суръати авлодлар ўртасидаги ўзаро боғлиқ эзгу ришталарни мустаҳкамлаш билан чамбарчас боғлиқ. Мазкур фестивалда ҳам Тошкент вилоятидаги давлат ва жамоат арбоблари, турли тармоқларда меҳнат қилаётган турфа миллат вакиллари, ўз соҳасида катта ютуқларга эришган ёшлар бир сафда жамланди. Эл-юрт равнақига муносиб ҳисса қўшаётган уч авлод вакилларидан бир гуруҳига «Ўзбекистон Республикаси мустақиллигининг 30 йиллиги» эсдалик нишонлари топширилди.


Андижонда 58 ёшли эркак пахта даласида вафот этди – Коммерсант.Уз\n58 ёшли Музаффар Умрзақов далада юрак хуружидан вафот этган. Андижон вилоятидаги Kun.uz манбалари берган хабарларга кўра, у Андижон шаҳридаги мактабда фаррош бўлиб ишловчи рафиқасининг ўрнига пахта теримига чиққан.\nМаълум бўлишича, марҳум Музаффар Умрзоқовнинг рафиқаси Андижон шаҳридаги 8-умумий таълим мактабида фаррош вазифасида ишлайди. Фожиа 16 сентябрь куни Избоскан туманидаги фермер хўжаликларидан бири даласида рўй берган. Унинг жасади Андижон шаҳридаги уйига тез ёрдам машинасида етказилган.\nАйни вақтда бюджет ташкилотларида ишловчи ходим ва хизматчиларни ёппасига пахта теримига жалб этилиши туфайли соғлиги яхши бўлмаган ва ҳомиладор аёллар ўз ўрниларига маълум маблағ эвазига одам ёллашга ёки теримга ўз яқинларини чиқаришга мажбур бўлишмоқда, деб ёзилади Kun.uz нашрида.\nоммавий терим пахта пахта териш\nПредыдущая запись БМТ Бош қарогоҳида Регистон майдони макети ўрнатилди\nСледующая запись Новый посол Узбекистана отбыл в Турцию


25.06.20 13:51\tmsk\nБухоро – Ўзбекистоннинг туризм марказларидан бири ҳисобланади. Лекин маҳаллий амалдорларнинг «саъй-ҳаракатлари» туфайли бир пайтлар кўм-кўк яшнаган шаҳар аста-секин чўлга айланиб бормоқда. Шаҳарда дарахтлар сони шу даражада кам қолганки, офтоб уриб кетмаслиги учун кечга яқин кўчага чиқиш тавсия қилинади.\nTroll.uz Telegram-каналанинг муаллифи, машҳур блогер Умид Ғофуров туристларга яхши таниш бўлган Арқ қалъаси ёнидаги сквердан олган видеорепортажини чоп этди. Афсус, бу сквер бошига ҳам Тошкент сквери каби кулфат тушди – 2018 йили бу ердаги кўпчилик дарахтлар кесиб ташлашди. Бунга сабаб қилиб дарахтларга ин қуриб олган қушларнинг шу яқин атфордаги ички ишлар органи ходимлари ва бошқа мулозимларнинг ишлашига «ҳалақит бераётгани» кўрсатилган. Лекин факт фактлигича қолган: ўн йиллаб осмонга бўй чўзган дарахтлар «хомтак» қилиниб, улардан бетон столбаларни эслатувчи шоҳларгина қолдирилди. Ҳокимиятдагилар, орадан бир йил ўтиб ушбу шоҳлар кўкаришини ваъда қилдилар, лекин блогер кўрсатиб ўтганидек, кўпчилик дарахтлар бундай амалиётдан сўнг қуриб қолган.\nГилам ва тақинчоқлар сотиладиган бозор ҳам бузиб ташланди. Авваллари бу ерда олтин ва кумушдан ясалган буюмлар мева-сабзавот каби очиқ пештахталарда сотиларди– хоҳлаганингни сотиб ол. Ҳозирда бу ер таптақир майдон. Бу ер бирорта инвесторга берилган бўлса керак, лекин ҳозирча бўм-бўш ётибди.\nМамлакатдаги воқеликдан келиб чиқиб, Умид Гофуров шаҳарларни бошқача аташни, яъни уларнинг номига «чўл» сўзини қўшишни таклиф қилади: Бухорочўл, Фарғоначўл, Самарқандчўл…Блогернинг фикрича, бу номлар бугунги ишлар моҳиятини тўлиқ очиб беради. Ўзбекистонни чўллаштириш давом этмоқда.\nUmid Gafurov Yоutube-канали видеотасвири


15 май 2021, Тошкент вақти: 01:01\nНавоий вилояти, Нурота тумани тиббиёт бирлашмасининг бир гуруҳ шифокорлари тумандаги коллежларда ўқувчиларнинг репродуктив саломатлигини текшириш бўйича рейд ўтказмоқда. Рейд давомида тумандаги иккита коллежнинг икки ўқувчиси ҳомиладор эканлиги аниқланган.\nИсми сир қолишини сўраган шифокорлардан бирининг Озодликка айтишича, рейддан асосий мақсад қизларнинг ҳомиласи бор-йўқлигини текширишдир:\n“Бундай топшириқ ҳар йили Соғлиқни сақлаш вазирлигидан келади. Биз коллежларга бориб қизларнинг саломатлигини, жумладан, уларнинг ҳомиласи бор-йўқлигини текширамиз. Бу галги текширувда ҳам қизларни УЗИ қилганда иккита коллеждан икки ўқувчи қизнинг ҳомиладор эканлиги аниқланди”, деди шифокор.\nШифокорнинг айтишича, бу қизлар Нурота туманидаги қишлоқ хўжалиги ва Саноат коллежларида таҳсил олади.\nНавоий вилояти тиббиёт бирлашмасида ишлайдиган Озодлик манбасининг айтишича, бу икки қизнинг ҳомиладор эканлиги аниқлангач, улар ҳақидаги маълумот милиция ва прокуратурага топширилади:\n“Бизнинг вазифамиз фақат аниқлаб бериш. Барча маълумотларни тегишли органларга топширамиз. Улар бу ҳолатларга қандай чора кўриши ўзларига ҳавола”, деди манба.\nНавоий вилоятидаги коллеж директорларидан бирининг айтишича, бундай ҳолатларда "айбдорларга нисбатан жиддий чора кўрилмайди":\n- Кармана туманидаги коллежлардан бирида ўтган йили шундай воқеа бўлди. Бир ўқувчи қиз туғиб қўйди. Кейин у билан алоқада бўлган йигитни топиб, ўшанга тўй қилиб бериб юборишди. Бу ерда ҳам асосан биринчи иш боланинг отасини топиш бўлади, деди коллеж директори.\nЎзбекистон қонунларига кўра, қизлар 16 ёшгача вояга етмаган ҳисобланади. Бу ёшгача бўлган қизлар билан жинсий алоқа қилиш жиноят ҳисобланади.\nЎзбекистонлик ҳуқуқшунос Гулнора Эшонхонованинг айтишича, фақат бир ҳолатда, яъни қиз ўз ёшини катта қилиб кўрсатиб, у билан алоқа қилган одамни алдаган тақдирдагина иккинчи томон жазодан қутилиб қолиши мумкин.\nЎзбекистондаги коллежларда ўқувчи қизларнинг ҳомиладор бўлиб қолиш ҳолатлари учраб туради.\nСўнгги йилларда мактаб ўқувчиларининг ҳам ҳомиладор бўлиб қолишига оид бир неча ҳолат рўй берган.\nЖорий йилнинг февралида Фарғона вилояти Бешариқ туманида яшовчи 1-синфда ўқийдиган қизни зўрлаган 9 синф ўқувчиси тўрт йил муддатга озодликдан маҳрум қилинди.\nШу йилнинг январь ойида эса Хоразм вилояти Гурлан туманининг Гулистон қишлоғида истиқомат қиладиган 12 яшар қизалоқ ўз акасидан фарзанд кўрди.\nЎтган йилнинг январь ойида эса 13 яшар синглисининг номусига тегиб, уни ҳомиладор қилган Хоразм вилояти Шовот тумани Бўйрачи қишлоғида яшовчи 25 яшар йигит 13,5 йилга озодликдан маҳрум қилинди.


Ла Лига бошланишига бир ҳафта қолди. Бизни нималар кутмоқда? » Ўзбекистон янгиликлари – Zamin.uz\n, 04 2020, 23:56\n05 июн, 09:06 711 Спорт\nУч кун олдин Ла Лига президенти Хавьер Тебас Испания чемпионати давом эттириладиган санани расман маълум қилди - 11 июнь. Орқасидан, навбатдаги икки турнинг тақвими ҳам мухлисларга ҳавола қилинди.\n1 июндан эса, Примеро ва Сегунданинг барча жамоалари 82 кунлик танаффусдан сўнг, биринчи марта умумий гуруҳдаги машғулотларни бошлашди. Унгача футболчилар алоҳида ёки кичик гуруҳларда шуғулланишаётган эди. Испанияда футбол мухлислари кун санаётган бир пайтда, турнирда бизни нималар кутаётгани ҳақида мулоҳаза юритамиз.\nЎйинлар Андалусия дербиси билан бошланиши ҳам ўзига яраша эътиборни жалб қилиши табиий. Шунингдек, эртаси куни мухлислар «Месталья»дан Валенсия дербисини томоша қилиш имконига эга бўлишади. Келинг аввал, расман эълон қилинган турлар тақвими билан танишинг:\n11 июнь. СЕВИЛЬЯ - БЕТИС\n12 июнь. ГРАНАДА - ХЕТАФЕ, ВАЛЕНСИЯ - ЛЕВАНТЕ\n13 июнь. ЭСПАНЬОЛ - АЛАВЕС, СЕЛЬТА - ВИЛЬРЕАЛ, ЛЕГАНЕС - ВЕЛЬЯДОЛИД, МАЛЬОРКА - БАРСЕЛОНА\n14 июнь. АТЛЕТИК - АТЛЕТИКО, РЕАЛ М - ЭЙБАР, СОСЬЕДАД - ОСАСУНА\n15 июнь. ЛЕВАНТЕ - СЕВИЛЬЯ, БЕТИС - ГРАНАДА\n16 июнь. ХЕТАФЕ - ЭСПАНЬОЛ, ВИЛЬЯРЕАЛ - МАЛЬОРКА, БАРСЕЛОНА - ЛЕГАНЕС\n17 июнь. ЭЙБАР - АТЛЕТИК, ВАЛЬЯДОЛИД - СЕЛЬТА, ОСАСУНА - АТЛЕТИКО\n18 июнь. АЛАВЕС - СОСЬЕДАД, РЕАЛ - ВАЛЕНСИЯ\nЎйинлар ҳар куни бўлиб ўтади\nИспания чемпионатида янги мавсум 12 сентябрда бошланади, шунинг учун, жорий мавсумни якунлаш учун вақт у қадар кўп эмас.\nИспания федерацияси ва Ла Лига анчадан бери, турнир ўйинларини жума ва душанба кунлари ҳам қўйиш ҳақида баҳслашиб келарди. Федерация бунга қарши - дам олиш кунларида мухлисларнинг стадионга бориши қийинлашиб кетади. Ла Лига учун эса, ўйинлар ўтказиладиган кунларнинг кўпайиш фойдали - чет давлатларга трансляциялардан пул келади.\nБу баҳсда суд орқали федерация ғалаба қозонганди, лекин бугунги шароитда, бу масала кўтарилмади, аксинча, ҳар куни ўйнаш ҳам мумкин. Ахир барибир стадионга мухлислар келмайди. 11 июндан бошлаб, ўйинлар ҳар куни бўлиб ўтади ва ўртача, бир кунга 2-3 учрашув тўғри келади. Деярли ҳамма ўйинлар кечроқ вақтга қўйилган ва энг вақтли ўйинлар бизнинг вақт билан 22:30да бошланади. Тушлик пайтида Испанияда ҳам иссиқ бўлгани учун ўйнашнинг иложи йўқ.\nФақатгина 13-14 июнь кунларида икки ўйин: «Алавес» - «Эспаньол» ва «Атлетик» - «Атлетико» ўйинлари 16:00да, маҳаллий вақт билан тушликда бошланади. Айтишларича, ўша кунлари ҳаво бирмунча салқин бўларкан. Агар синоптикларнинг тахмини ўзини оқламаса, бу ўйинлар 4 соат кейинга сурилиши кўзда тутилган.\nМухлислардан олдин, уларнинг овози стадионга етиб боради.\nХудди Европанинг бошқа мамлакатлари каби. Испанияда ҳам томошабинлар стадионга киритилмайди. Стадионлар мухлислар билан тўлиши босқичма-босқич амалга оширилади ва сентябрь ойидан 30 фоизга рухсат бериш режалаштирилмоқда. Январь ойига бориб эса, стадионлар тўлиқ очилиши мумкин.\nТебас шунингдек, мухлисларни қизиқарли акцияга таклиф қилди ва олқишлар ёзилган овозларни Лигага юборишларини сўради. Ҳар бир ўйиннинг 20-дақиқаларига келиб, стадионларда барча мухлисларнинг олқишлари овозлари монтажланган ҳолда, футболчиларга эшиттириб борилар экан.\nАгар мухлисларнинг стадионга кириши шунчаки, рамзий маъно касб этса, томошабинлар қаторида футболчилар энди кўпроқ бўлади, зеро Лига жамоаларга ҳар бир ўйинда бештадан футболчи алмаштиришга рухсат берди. Иссиқ билан курашда ва жамоаларнинг спорт формаси кўнгилдагидек бўлмаганда, бу имконият ҳам анча ёрдам беради.\n«Менимча, беш ўзгариш - жуда муҳим, агар жамоалар ҳар уч кунда тўп суришларини эътиборга олсак. Сўнгги ойлар жуда қийин кечди, айниқса, квартира ичида шуғулланиш осон бўлмади», дейди «Вильяреал» яримҳимоячиси Санти Касорла.\n«Реал» ва «Барселона» ўртасида яна бир баҳона\n«Барселона» бугунги кунда захира ўриндиғи сифати билан мақтана олмайди, аммо бу уларинг ўз муаммоси. Лекин тикланиш учун кетадиган вақт етишмаслиги яхши мавзу ва бу ҳақида ҳали испан матбуоти бонг урса керак.\n«Барселона» илк ўйини учун 13 июнь куни Мальоркага боради. Кейинги ўйин «Леганес»га қарши уч учрашуви роппа-роса 72 соатдан кейин бўлади. «Реал» эса, аввал якшанба куни, кейинги ўйинни эса пайшанбада ўтказади ва дам олиш учун 98 соатга эга бўлади. Ҳар икки ўйин ҳам «Сантьяго Бернабеу»да.\nЕЧЛсиз қолишига бир бахя қолган «Атлетико» бронза олиши мумкин\nТурнирда учинчи ва еттинчи ўринлар орасини атиги 5 очко ажратиб турибди, шунинг учун еврокубоклар учун кураш ҳазилакам кечмаслиги тайин. Ҳаммадан ҳам «Атлетико» ва «Хетафе» севиниши керак, чунки агар испанлар ҳам Франция каби чемпионатни эрта якунлаб қўйишганда, бу жамоалар Чемпионлар Лигасисиз қолишарди.\n«Атлетико» ҳозирда бешинчи ўринда боряпти, аммо таркиб ва маҳорат жиҳатидан рақобатчиларидан кучлироқ экани сир эмас. Тўғри, танаффус пайтида Жоау Фелиш жароҳат олди ва камида 14 ва 17 июнда бўладиган турларда майдонга туша олмайди.\n«Хетафе» умуман қизиқ ҳолатда қолиб кетиши мумкин эди. Чемпионат тўхтатилганда улар «Сосьедад» билан бир хил - 46тадан очко тўплаганди. Испанияда бундай ҳолатда ўзаро ўйинларга қаралади, лекин бунинг учун аввало, жамоалар ҳар икки ўйинни ҳам ўтказиб бўлишлари керак. «Сосьедад» ва «Хетафе» ҳозирча фақат бир марта Сан-Себастянда куч синашишган ва мадридликлар ғалаба қозонишган. Аммо тўплар нисбати бўйича «Реал Сосьедад» олдинда турганди. Энди бу масала кўрилмайди, зеро бу жамоалар ҳали Мадридда орани очиқ қилишади.\nҚуйида нима гап?\nЛа Лиганинг асосий интригаларидан бири - «Эспаньол» ўзини қутқара оладими? Каталонияликлар турнир жадвалининг сўнгги поғонасидан жой олишган ва 17-ўриндаги хавфсиз зонадан 6 очкога ортда қолган. «Эспаньол»нинг хитойлик инвесторлари қишда жамоани кучайтириш учун 40 миллион евро сарфлади. Раул де Томас, Адриан Эмбарбу каби ҳужумчилар, ҳимоячи Леандро Кабреру ва дарвозабон Ойер Оласабал сотиб олинди, лекин карантин сабаб, жамоа бу кучайишларни амалда намойиш қила олмаганди.\nШунингдек, «Сельта» клуби ҳам турнир жадвалида анча хавфли 17-ўринда жойлашган. Вигуликларнинг 2-турда 15 ўриндаги «Вальядолид»га қарши ўйинлари ҳам анча қизиқарли кечиши табиий.\nАнглияда 1 июндан футбол мавсуми тикланиши маълум қилинди 11 мая, 21:39\nСуперлиганинг 2019 йилги мавсум тақвими эълон қилинди 07 янв, 12:13\nЛа Лига. «Реал М» бугун «Атлетико М»га қарши курашади, «Барселона» эса «Атлетик Б» меҳмон қилади (анонс) 29 сен, 18:18\nФутбол бўйича жаҳон чемпионати тақвими билан танишинг 04 июн, 23:17\nИспания чемпионати, 23-тур олдидан 18 фев, 12:08


Alibaba Group асосчиси Жек Ма Хитойнинг энг бой одами номини яна Tencent Holdigs онлайн-ўйинлар дистрибьютори асосчиси Ма Хуатэнга бой берди.\nБу ҳақда Forbes нашри хабар берди. Айни вақтда Манинг бойлиги 40,7 млрд долларга, Ма Хуатэнники эса 48,3 млрд долларга баҳоланмоқда.\nForbes’нинг 2020 йил мартда эълон қилинган йиллик рейтингида Жек Ма 38,8 млрд доллар билан хитойлик миллиардерлар орасида 1-ўринни эгаллаётганди. Ма Хуатэн эса ундан 700 млн доллар ортда қолаётганди.\nНашр Ма Хуатэн бойлигининг кескин ортишини Tencent акциялари нархи ошиши билан боғлаган. Жорий йил бошидан бери ушбу компания акциялари 14 фоизга ошган. Бу эса коронавирус пандемияси шароитида уйдан чиқишнинг чекланиши ортида онлайн-ўйинларга талаб ошгани билан тушунтирилади. Жорий йилнинг 1-чорагида Tencent’нинг тушуми 26 фоизга ошиб, 108 млрд юандан (15 млрд доллар) кўпроқни ташкил қилган.\n“Фойдаланувчилар уйда қолаётганлари сабабли маҳсулотларимиз ҳеч қачон бунчалик талабгир ва долзарб бўлмаган”, деб айтган 13 май куни Ма Хуатэн.\nБироқ Forbes’нинг таъкидлашича, Хитойда карантин чекловлари бекор қилингач, Tencent хизматлари ва маҳсулотларига талаб камайиши мумкин, чунки чекловлар олиниши одамлар, жумладан ўсмирларнинг уйларда камроқ вақт ўтказишларига олиб келади, иқтисодий вазиятнинг ёмонлашиши эса уларни ўйинларга харажатларни камайтиришга ундайди.\nБунинг натижасида Жек Ма ва Ма Хуатэн яна ўрин алмашишлари мумкин. Бундан аввал Tencent асосчиси 2019 йил мартдаги рейтингда Мани ортда қолдирганди, бироқ Alibaba асосчиси ноябрда етакчиликни яна ўзига қайтара олган.\nШу билан бирга, Bloomberg мутахассислари ҳисоб-китобига кўра, Жек Ма ҳамон Ма Хуатэндан бойроқ ҳисобланади. Bloomberg Billionaires Index рейтингига кўра, Жек Ма ҳозирда дунёнинг энг бой одамлари орасида 44,6 млрд доллар билан 19-ўринни, Ма Хуатэн эса 1 млрд долларга камроқ бойлик билан 20-ўринни эгалламоқда.


Шу фурсатдан фойдаланиб, Сиз азизларни, бутун вилоятимиз аҳлини, мустақиллигимизни мустаҳкамлашга ўз ҳиссасини қўшаётган каттаю-кичик ҳамюртларимизни миллий давлатчилигимиз асоси, ҳуқуқ ва эркинликларимизнинг мустаҳкам кафолати бўлган Бош Қомусимиз қабул қилинган кун билан чин қалбимиздан, самимий табриклаймиз.\nБош қомусимиз Инсон ҳуқуқлари умумжаҳон декларацияси ва бошқа асосий халқаро ҳужжатлар талабларига тўла мос ҳолда, инсон ва фуқароларнинг шахсий ҳуқуқ ва эркинликлари, сиёсий, иқтисодий ва ижтимоий ҳуқуқларини кафолатлаб берди. Мамлакатимиз ижтимоий-иқтисодий, сиёсий ва ҳарбий салоҳияти юксалишига, ҳаётимизнинг барча соҳаларида амалга оширилган самарали ислоҳотларга асос бўлди.\nЯхши тушунамизки, ҳар қандай қонуннинг қадри ва кучи унга амал қилиш даражаси билан ўлчанади. Эътиборли жиҳати, Бош Қомусимиз асосида миллий қонунчилик тизими, давлат органлари, фуқаролик жамияти институтлари шаклланди.\nДавлатимиз раҳбари, муҳтарам Президентимиз Шавкат Миромонович Мирзиёев бошчилигида Асосий қонунимиз талабларини тўлиқ амалга ошириш учун 2017-2021 йилларда Ўзбекистон Республикасини ривожлантиришнинг бешта устувор йўналиши бўйича “Ҳаракатлар стратегияси” ҳаётимизга изчиллик билан тадбиқ этилаётганидан барчангиз яхши хабардорсиз. Мазкур ҳужжат моҳият эътиборига кўра, жамият ҳаётининг барча соҳаларидаги тизимли ислоҳотларнинг “йўл харитаси”га айланди, десак асло хато бўлмайди.\nШу ўринда таъкидлаш лозимки, ушбу ҳаракатлар натижасида давлат ҳокимияти тизимида мутлақо янги институт – Ўзбекистон Республикаси Президентининг Виртуал қабулхонаси, жойларда Халқ қабулхоналари ташкил этилди.\nУшбу тузилмалар барча даражадаги давлат ҳокимияти ва бошқаруви органларининг фуқаролар билан ҳамкорлик қилиш, аҳолининг энг долзарб муаммоларини ҳал этишнинг самарали тизимига айланди. Ҳокимиятнинг халқ сайлаган вакиллик органлари – парламент, халқ депутатлари маҳаллий кенгашларининг мамлакатимиз ижтимоий-сиёсий ҳаётидаги роли ва аҳамияти тубдан ўзгарди.\nПоёнига етиб бораётган 2018 йил ҳар қанча синов ва машаққатлар билан кечаётган бўлмасин, бугун биз серқуёш диёримизда тинчлик ва осойишталик, ўзаро меҳр-оқибат ва ҳамжиҳатлик муҳити барқарор эканини катта мамнуният ва шукроналик билан тилга олишимиз табиийдир. Негаки, миллий тараққиётимизнинг энг муҳим ва устувор жабҳаларида ҳаётга тадбиқ этилаётган ислоҳотлар меваларидан баҳраманд бўлаётган халқимизнинг эртанги кунга, давлатга, сиёсатга ишончини мустаҳкамламоқда.\nШу маънода, “Фаол тадбиркорлик, инновацион ғоялар ва технологияларни қўллаб-қувватлаш йили” ўз моҳиятига кўра, мамлакатимиз иқтисодиётининг жон томири бўлган хусусий бизнес вакиллари фаолиятида мисли кўрилмаган даражада бурилиш палласи бўлди.\nТадбиркорликка шунчалар ташкилий-ҳуқуқий, моддий-маънавий шароитлар яратилдики, фақат меҳнат қилиш, изланиш, соҳага инновацион ғоялар ва технологияларни олиб кириш қолди, холос. Иссиқхона хўжалигими, балиқчиликми, асаларичиликми, ё саноат тузилмасини, якка тартибдаги тадбиркорлик, оилавий корхона, хусусий корхона, қўшма корхона шаклидами, марҳамат — ҳар қандай тўсиқ ва сансоларликка барҳам берилди.\nЭнг муҳими, хусусий мулкнинг миқдори ва қиймати чекланмайдиган бўлди. Мулкдор ҳуқуқларининг устуворлиги таъминланди. Яъни, мулкдорнинг давлат органлари билан ўзаро муносабатларида мулкдор ҳуқуқларининг устуворлиги принципи амал қилаяпти.\nЗотан, Конституциямизнинг 53-моддасига кўра, “хусусий мулк бошқа мулк шакллари каби дахлсиз ва давлат ҳимоясидадир”. Бугун ҳеч муболағасиз айтиш мумкин – ҳаракат қилган одамлар борки, ҳаёт ва меҳнат завқи, манфаатдорлик ва миннатдорлик ҳисси билан яшамоқдалар.\nЎрни келганда, шуни ҳам мамнуният билан таъкидлашни истардимки, айни кунларда, бутун вилоятимиз улкан бунёдкорлик, қурилиш ва янгиланишлар майдонига айланди. Қувончимиз шундаки, муҳтарам Президентимиз Шавкат Миромонович Мирзиёевнинг беқиёс эътиборлари ва ғамхўрликлари билан вилоятимизда олиб борилаётган катта ҳажмдаги янгиланишлар жараёнида бевосита иштирокчи бўлиб, шу вазифаларга дахлдорлик ҳисси билан яшаяпмиз.\nХабарингиз бор, муҳтарам Президентимиз тез-тез вилоятимизга ташриф буюриб, сиз билан биз, бутун вилоятимиз меҳнаткашлари олиб бораётган ишларни муносиб баҳолаб, ўзларининг қимматли маслаҳат ва тавсияларини бериб турибдилар.\nМана шу эътибор туфайли йиллар давомида йиғилиб қолган турли ижтимоий-иқтисодий муаммолар барҳам топиб, аҳоли фаровонлиги йўлида хизмат қилувчи кўплаб лойиҳалар рўёби сари дадил қадамлар қўйилмоқда.\nШу ўринда эътиборингизни айрим рақамларга қаратишни истардим.\nАвваламбор, ижтимоий химоянинг муҳим кафолати бўлган янги иш жойлари яратиш, одамларни муқим даромад манбаига эга қилиш борасидаги ишларимизни тубдан қайта кўриб чиқиб, барча йўналишларда кўламли дастурларнинг ҳаётга тадбиқ этилиши орқали жорий йилнинг ўтган даврида қарийб 20 мингта янги иш ўринлари ташкил этишга муваффақ бўлинди.\nБу жараёнда 2017-2021 йилларда Тошкент вилоятини ижтимоий-иқтисодий ривожлантириш дастурига киритилган жами қиймати 13 триллион 628 млрд. сўм миқдоридаги 488 та инвестиция лойиҳаларини амалга ошириш йўлидаги саъй-ҳаракатларимиз муҳим ўрин тутмоқда.\nТаъкидлаш жоизки, вилоят мутасаддиларининг яқин ва узоқ хорижий давлатларга, хусусан, Россия, Белоруссия, Корея, Хитой мамлакатларига амалий ташрифлари доирасида умумий қиймати 1,5 млрд. доллар бўлган 42 та истиқболли лойиҳани амалга ошириш юзасидан тегишли келишувларга эришилди. Қўшни мамлакатлар билан манфаатли алоқаларимиз тобора мустаҳкамланиб бораётгани ҳам халқимиз руҳини кўтариб, барча йўналишлардаги ишларимизга алоҳида кўлам ва мазмун бағишламоқда.\nОдамлар розилигига эришиш йўлидаги саъй-ҳаракатларимизнинг яна бир муҳим бўғини — аҳолининг уй-жойга бўлган эҳтиёжларини таъминлашга қаритилаётганидан яхши хабардорсиз, деб ўйлайман. Дарҳақиқат, ён-атрофимизда меҳнатга лаёқатлилик даражаси чекланган инсонлар, кам даромадли, эҳтиёжманд оилалар бор. Бинобарин, улар ҳам мана шу обод ватанда ҳеч кимдан кам бўлмай, бахтли ҳаёт кечиришга тўла ҳақлидирлар.\nИнсон ҳаётдан қачон рози бўлади? Қачонки, у ўз уйига эга бўлса, оиласи билан тинч-тотув яшаса. Мамлакатимизда олиб борилаётган сиёсат ва ислоҳотлар моҳияти, авваламбор, кучли ижтимоий ҳимояга қаратилгани билан ҳам аҳамиятлидир.\nЭътиборли жиҳати, эндиликда уй-жойга эҳтиёжмандлар, ногиронлиги бўлган шахслар, ёш оилаларни қўллаб-қувватлаш, хусусан, уларни уй-жой билан таъминлашнинг мутлақо янги тизими жорий қилинди. Масалан, якунига етиб бораётган йилнинг ўзида 7 минг 151 та намунавий, хизмат, идоравий уй-жойлар ва кўп қаватли уйлардаги хонадонлар қурилиши режалаштирилиб, шулардан 5 мингдан ортиғи фойдаланишга топширилди.\nЎз навбатида, шуни ҳам таъкидлашни истардимки, бу борада ҳали қилишимиз керак бўлган ишларимиз жуда кўп, белгилаб олган мақсад ва режаларимиз ҳам ниҳоятда катта. Ўйлайманки, барчамиз қўлни-қўлга бериб, белимизни маҳкам боғлаб, муҳтарам Юртбошимиз олдимизга қўйган мана шундай хайрли вазифаларни тўлиқ, бекаму кўст амалга оширамиз.\nНатижада кўплаб оилаларга чинакам қувонч, чинакам бахт сурури кириб боради.\nБундан ташқари, жорий йил якунига қадар 200 га яқин ижтимоий соҳа объектларида қурилиш ва таъмирлаш ишлари поёнига етиб, халқимиз хизматига топширилади.\nШунингдек, 260 км ички ва 291 км умумфойдаланишдаги йўлларни таъмирлаш ва қуриш тўлиқ ниҳояланади. Эътиборлиси, бу борадаги ишларимиз ҳажми ўтган йилдагига нисбатан 20 фоизга кўпдир.\nАҳоли саломатлигини сақлаш, таълим-тарбия, ҳеч шубҳасиз, бугунги халқчил сиёсатнинг устувор йўналишидир.\nТан олиб айтайлик, фарзандларимиз камоли, юртимиз ва халқимизнинг порлоқ истиқболига хизмат қилувчи таълим-тарбия тизимидаги ислоҳотлар ҳеч қачон бу қадар юқори поғонага олиб чиқилмаган эди.\nМуҳтарам Президентимизнинг бевосита эътибори ва жонкуярликлари билан, ўтган қисқа фурсатда соҳага оид ўнлаб фармон ва қарорлар, муҳим меърий ҳужжатлар қабул қилинди ва уларнинг изчил ижрога йўналтирилиши соҳа олдидаги муайян тўсиқ ва муаммоларни ечиш, уни замонавий талаблар асосида ривожлантиришда мустаҳкам замин бўлди. Соҳага янги тартиб-таомиллар кириб келмоқда. “Давлат-хусусий шериклиги” деган тушунча шулар жумласидандир. Ҳозирнинг ўзида янги ташкил этилган Мактабгача таълим вазирлиги кесимида талай шундай тузилмалар пайдо бўлди ва амалда муваффақиятли ишламоқда.\nДарҳақиқат, фарзандларимизни таълим-тарбиянинг асосий пойдевори бўлган мактабгача таълимга қамраб олиш имкониятларини ошириш борасида бу йил тарихий бурилиш даври бўлди, десак хато қилмаймиз. Жойларда 200 дан ортиқ нодавлат ва давлат хусусий шерикчилик асосида мактабгача таълим муассасаларини ташкил этиш режалаштирилгани, уларнинг аксари аллақачон бунёд этилиб, болажонларимизга қучоқ очгани фикримизнинг яққол тасдиғи бўла олади.\nДарҳақиқат, таълим тизимидаги мавжуд муаммолар бутун халқимизнинг, жамиятимизнинг долзарб муаммоларидан ҳисобланади. Уларни имкон қадар тезроқ, босқичма-босқич бартараф этиш ҳам барчамизнинг энг биринчи галдаги вазифамизга айланиши зарур.\nБугунги кунда вилоятимиздаги жами 869 та умумтаълим мактабининг 627 таси қишлоқ ҳудудларида жойлашган. Улардаги шарт-шароитларни яхшилаш, фарзандларимизнинг ҳеч кимдан кам бўлмай, муносиб таълим-тарбия олишларини таъминлаш учун бундан кейин ҳам бор куч ва имкониятларимизни сафарбар этамиз.\nБу жараёнда, биринчи галда, мактабларимизни малакали ўқитувчи кадрлар билан тўлдириш, ўқитувчи мақомини юксалтириш, таълим даргоҳларига эркак ўқитувчиларни қайтариш ҳақида бош қотиришимиз шарт. Ана шу эҳтиёждан келиб чиқиб, янги ўқув йилидан бошлаб 225 нафар олий ўқув юрти битирувчилари ишга қабул қилинди.\nУмумтаълим мактабларида фаолият юритаётган ўрта-махсус маълумотли педагогларнинг 1200 нафардан ортиғи охирги икки йил ичида олий таълим даргоҳларининг махсус сиртқи бўлимларга ўқишга қабул қилинди.\nЎқитувчиларни уй-жой билан таъминлаш мақсадида халқ таълими тизимида фаолияти олиб бораётган фидоий, тажрибали, ўқувчилари фан олимпиадалари ва нуфузли танловларда ғолиб бўлган 100 нафар ўқитувчига бошланғич бадалини маҳаллий ҳокимликлар ва ҳомийлар томонидан қоплаган ҳолда уй олиб бериш ташаббусини бошлаганмиз ва бу хайрли ишни, албатта, охирига етказамиз. Бу мақсадларнинг барчаси Бош Қомусимизда белгиланганидек, ҳар кимнинг сифатли таълим олиш ҳуқуқи, умумий ўрта таълимнинг давлат томонидан кафолатланишининг амалдаги ифодасидир.\nБош Қомусимизга кўра, жамиятда ҳар кимга сифатли ва малакали тиббий хизматдан фойдаланиш имкониятлари яратилиши шарт. Кейинги пайтларда юртимизда тиббий соҳадаги инқилобий ўзгаришларни мана шу конституцион ҳуқуқларимизнинг амалда таъминланишига қаратилган ҳаракатлардир, десак тўғри бўлади.\nШу йилнинг ўзида вилоятимизда 70 та янги хусусий клиника барпо этилиб, 20 тасининг фаолияти кенгайтирилгани, вилоят онкология диспансери таркибида янги бўлим иш бошлагани, Бекобод, Ўрта Чирчиқ, Юқори Чирчиқ, Бўстонлиқ, Бўка туманлари тиббиёт бирлашмаларининг имкониятлари янги бўлимлар ҳисобига оширилгани, Олмалиқда 90 ўринли болалар шифохонаси тубдан реконструкция қилиниб, ишга туширилгани аҳоли саломатлигини сақлаш борасидаги ислоҳотларнинг ҳаётий ифодаси бўлди.\nПоёнига етиб бораётган йил вилоятимизда аграр соҳада, фермер ва деҳқонларимиз, умуман, қишлоқ меҳнаткашлари ҳаётида анча машаққатли ва синовли кечди, десак тўғри бўлади.\nАслида, деҳқон учун қулай ва осон келган йилнинг ўзи йўқ. Айниқса, бу йилги мавсум ҳаммамиз учун ўзига хос қийинчилик ва мураккабликлар туғдиргани, ирода ва матонатимизни яна бир бор синовдан ўтгазгани бор гап.\nКўклам ҳароратининг меъёрдагидан анча паст келгани, мавсум мобайнида кучли жала ва дўл ёққани, турли касалликларга қарши курашишга тўғри келгани, сув тақчиллиги кузатилгани барчамизга яхши маълум. Қийинчиликларга қарамай, кўп йиллик тажрибага таяниб, ишга масъулият ва жавобгарлик ҳисси билан ёндошган вилоятимиз ғаллакорлари ватанимиз ғалла хирмонига 345 минг 466 тонна сара дон етказиб бериб, шартномавий режани анча ортиғи билан бажарганликлари барчамизни чексиз қувонтиради.\nШу билан бирга бу мавсум ҳали-ҳануз аграр соҳада кўплаб муаммо ва қолоқликлар борлигини, барча куч ва имкониятларимизни мана шу йўналишлардаги масалаларни ҳам тезкор бартараф этишга йўналтиришимиз лозимлигини кўрсатди. Бу жараёнда, биринчи галда фермерларимизнинг масъулият ва меҳнатга муносабатини тубдан ўзгартиришимиз лозимлигини, ўйлайманки, ортиқча изоҳлаб ўтиришга ҳожат бўлмаса керак.\n“Обод қишлоқ”, “Обод маҳалла”, “Ёшлар — келажагимиз” каби кўламли дастурлар ижроси юзасидан қилинаётган ишлар кўламини айтиб, тугатиб бўлмайди. Бинобарин, бу дастурлар илгари ҳатто тасаввур ҳам қилиш қийин бўлган улкан вазифа ва масъулиятларни олдимизга қўяётганини барчамиз яхши англаб, ҳис қилиб турибмиз.\nБуларни таъкидлашдан мақсад шуки, вилоятимизда халқимизнинг эртанги фаровон ҳаёти, турмуш даражасини ошириш йўлида чиндан ҳам катта ҳаракатлар қилинаяпти. Энг муҳими, биз бу борадаги ишларни изчил давом эттириб, ҳақиқатдан ҳам халқ давлат идораларига эмас, балки давлат идоралари халқимизга сидқидилдан хизмат қилишини амалда таъминлаймиз. Бинобарин, халқимиз шу кунларда шоду ҳуррамлик билан тантана қилаётган Асосий Қонунимизнинг 7-моддасида аниқ-тиниқ қилиб, “Халқ давлат ҳокимиятининг бирдан бир манбаидир”, деб ёзиб қўйилган.\nҲамиша тинчлик ва осойишталикни қадрлаб, эркин ва обод ҳаётни ўзининг бахти ва тақдири, деб билган вилоятимизнинг меҳнаткаш аҳолиси Ватанимизни янада гуллаб-яшнаши учун ўз олдига қўйилган барча вазифаларни дадил, мардонавор амалга ошира олади. Биз бунга, албатта, ишонамиз.\nСўзимнинг якунида барчангизга мустаҳкам соғлиқ, хонадонларингизга тинчлик-осойишталик, мамлакатимиз тараққиёти, халқимиз фаровонлиги йўлидаги ишларингизда улкан зафарлар тилаб қоламиз.\nЮртимиз ҳамиша тинч, осмонимиз доимо мусаффо бўлсин!\nБош Қомусимиз — Конституциямиз қабул қилинган кун барчамизга муборак бўлсин!


“Паркентсой маш-машаси”га чек қўйилди ва адолат қарор топди - Халқ сўзи\n11:54 05 Август 2019 Жамият\nЖорий йилнинг апрел ойида электрон онлайн аукцион савдосида Тошкент вилояти, Паркент тумани, Бойқозон МФЙ ҳудудидан оқиб ўтувчи Паркентсой ўзанидаги участка аукцион савдосига қўйилади. Унда тўрт нафар тадбиркор иштирок этиб, “Файз маш хизмат” МЧЖ аукцион ғолиби бўлади ва унга “Электрон онлайн-аукционларни ташкил этиш маркази”нинг баённомаси берилади ҳамда “Хавфсиз дарё” давлат унитар корхонаси ўртасида шартнома тузилади.\nHuman.uz хабарига кўра, бироқ орадан бир ой муддат ўтгач, аукционда иштирок этган бошқа бир тадбиркор, “Эксклюзив Стар Продукт” хусусий корхонаси раҳбари Республика бош вазири А.Ариповнинг Паркент туманига ташрифи чоғида “E-IJRO AUKSION” ягона электрон савдо майдончасида аукцион ўтказишга тўсқинлик қиладиган техник узилиш бўлганлигини айтади. Сўнг аукционни қайта ўтказиш ва дарё ўзанини тозалаш ҳуқуқини аукционда ғолиб бўлган тадбиркордан икки баробар кўпроқ пулга сотиб олиб, давлат бюджетига қўшимча олти юз миллион сўм киритишини айтади. Бош вазир аукционни пухта ўрганиб, ушбу масала қонуний ва адолатли кўриб чиқилиши бўйича тегишли мутасаддиларга вазифалар берган.\nШу тариқа томоша давом этади. Бу сафар дарё участкаси учун қайта ўтказилган аукционда 231 млн сўмга ютиб олган тадбиркор “Хавфсиз дарё” давлат унитар корхонасини судга беради. Чунки “Хавфсиз дарё” давлат унитар корхонаси ноқонуний аукцион сабабли тадбиркор билан шартнома имзолашдан бош тортади.\nБир сўз билан айтганда, судлов ҳайъати барча асос ва фактларни инобатга олиб, биринчи инстанция судининг ҳал қилув қарорини бекор қилган. Қарор эълон қилинган кундан бошлаб кучга кирган.\nШундай қилиб, “Паркентсой маш-машаси” тугади.


15 – май “Халқаро оила” куни ОИЛА – МУҚАДДАС ҚЎРҒОН! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / 15 – май “Халқаро оила” куни ОИЛА – МУҚАДДАС ҚЎРҒОН!\n14-05-2018, 17:14, admin\nОила – инсон камолотида муҳим ўрин тутувчи маскан. Бу муқаддас гўшада инсон ҳам жисмонан ҳам маънан ҳам ахлоқан тарбияланади. Жамиятнинг бу асосий бўғини мамлакатлар тараққиётининг пойдевори эканлиги билан ҳам аҳамиятлидир.\nШу нуқтаи назардан, Бирлашган Миллатлар Ташкилотининг Бош Ассамблеяси 1994 йилдан эътиборан, ҳар йили 15 майни – Халқаро оила куни сифатида нишонлаш тўғрисида қарор қабул қилган. Шундан бери ушбу сана халқаро миқёсда кенг нишонланиб келинмоқда.\nАлоҳида таъкидлаш ўринлики, юртимизда ўзликни англаш, миллий урф – одатларимизни эъзозлаш, катталарга ҳурмат кўрсатиш ва кичикларга ғамхўр бўлиш, одамийлик, ҳалоллик, олийжаноблик, меҳр-оқибат сингари асл инсоний фазилатлар айнан оила муҳитида шаклланади.\nҲа, халқимиз азал-азалдан оилапарвар, меҳмондўст, болажон ва бағрикенгдир. Бироқ, "гуруч курмаксиз” бўлмаганидек, баъзи бир ёшларимиз ҳаётга оилага елгил-елпи муносабатда бўлиб, оилавий муносабатларда етарли кўникма ва тушунчага эга бўлмаганлигидан ажралиб кетиш ҳолатлари учрамоқда. Рақамларга таянадиган бўлсак, жорий йилнинг биринчи чорагида оилавий ажримлар сони 14 тани ташкил этиб, бу ўтган йилнинг мос даврига нисбатан 1 тага камайганлигини кўрсатади.\nТўғри, оила аталмиш муқаддас даргоҳни сақлаб қолиш, унинг мустаҳкамлигига ҳисса қўшиш борасида фуқаролар йиғинларида фаолият юритаётган яраштириш комиссиялари, кенг жамоатчилик орқали таъсир кўрсатаяпмиз. Афсуски, баъзида таъсир чораларимизнинг ўзи етарли бўлмаяпти.\nҲозирда яраштириш комиссияларида ўзаро муросаси қочган 19 та оила муҳокама этилиб, уларнинг 15 тасини яраштиришга эришилди. Оилавий можароларнинг 90 фоизи эр-хотин, 10 фоизи қайнона-келин ўртасидаги келишмовчиликлар натижасида келиб чиққанини инобатга олсак, ёшларни оилавий ҳаётга тайёрлаш, оналарга қайноналик масъулиятини англатиш, келинларда андишалик, ибо-ҳаё ҳамда мулоҳазакорлик хислатларини тарбиялаш борасида тушунтириш ва тарғибот ишларини янада кучайтиришимиз лозимлиги аён бўлади.\nЯна бир эътибор берадиган жиҳат, оилавий низоларнинг аксарияти ёшларнинг ҳаётга енгил қараши, меҳнатсеварлик фазилатидан йироқлиги, рўзғор тутуми, эр-хотинлик, қайнона-қайнота билан муносабатларда нўноқлик кўзга ташланмоқда. Демак, ҳар бир ота-она таълим-тарбияни аввало ўзимиздан, ўзимизни ислоҳ қилишдан бошласак, эртага келин ёки куёв бўладиган ўғил-қизларимиз тарбияси, касб ёки ҳунар эгаллашига жиддийроқ ёндошсак, тўғрироқ бўлади.\nДарҳақиқат, барча оиланинг устунлари меҳр-муҳаббат ва ўзаро ҳурмат туйғуларидан барпо этилса, у чинаккам бахт ошиёнига айланишини ёш ва бўлажак оила соҳиблари онгига етказишимиз бугуннинг энг муҳим вазифаларидандир.\nБарча оила соҳибларига жамият гултожи саналмиш оилалари мустаҳкамлигини тилайман!.


Асосий мақсад – фуқароларнинг розилиги – Сурхон тонги\nБош саҳифа / Сиёсат / Асосий мақсад – фуқароларнинг розилиги\nАвгуст 14, 2018\tСиёсат Изоҳ қолдириш 681 Кўрилди\n1.Сайлов округингизда ҳудудий дастурлар асосида олиб борилаётган ишлардан хабардормисиз?\n2.Яқинда уюштирган депутатлик сўровингиз ва унга қандай жавоб олдингиз?\n3.Сайлов округингизда охирги марта қачон ва қайси маҳалла фуқаролари билан учрашдингиз? Уларнинг талаб ва таклифлари, муаммолари нималардан иборат?\n1.Айни пайтда “Янги рўзғор” маҳалласида 5821 нафар аҳоли истиқомат қилади. Сайловчиларнинг дарду ташвишлари билан яшаш, ўйлайманки, нафақат депутатнинг, балки Ватанини қадрлайдиган ҳар бир инсоннинг фуқаролик бурчи бўлмоғи лозим. Шу нуқтаи назардан, жамиятда фаоллик кўрсатиш, одамларни оғирини енгил қилиш, депутат сифатида сайловчиларнинг ишончини оқлаш мақсадида имконият даражасида ишлаяпмиз.\n2016 йилда маҳалла ҳудудида бир километр йўл асфальтланди. 2017 йилнинг иккинчи чорагида эса қишлоқ йўлига шағал тош ётқизилди. Шунингдек, келгуси йилда бу хайрли ишларни давом эттириб, маҳалла ҳудудида ҳам йўлни асфальтлаш ҳамда Турсунали Ҳасанов кўчасида истиқомат қилувчи аҳолининг ичимлик сувига бўлган талабини тўлиқ қондириш мақсадида Давлат дастурига киритиш режалаштирилган.\nМаҳалла ҳудудида 14 та тадбиркорлик субъектлари бор. Улар турли хил йўналишларда фаолият кўрсатиб, нафақат маҳалла, балки туман аҳолисининг талаб ва таклифлари асосида халқ истеъмоли моллари ишлаб чиқаришмоқда. Аъзам Норбоевга тадбиркорлик қилиши учун ер майдони ажратишда амалий ёрдам кўрсатган эдик. Мана, бугунги кунда тадбиркор бир йўла 3 йўналишда фаолият юритиб, корхонасининг иқтисодий ҳолатини анча ўнглаб олган. Шу жумладан, Исмоил Қурбонов, Дониёр Шодмонов, Аширгул Тошниёзова, Муқаддас Жумаева, Насиба Зиёеваларга ҳам турли масалаларда ёрдам кўрсатдик.\n2.Аҳолининг талаб ва таклифларини инобатга олган ҳолда, яқинда автомобиль йўлларидан фойдаланиш унитар корхонаси туман бўлими бошлиғи Алижон Худойқуловга депутатлик сўрови билан мурожаат қилган эдим. Сўровимга қониқарли жавоб олдим. Жавоб хатида маҳалла кўчаларига Давлат дастури асосида асфалть ётқизилиши режалаштирилаётганлиги айтилди. Шуни комил ишонч билан айтиш мумкин, бугунги кунда туман миқёсида олиб борилаётган ижтимоий-иқтисодий ислоҳотлар ва бундан кутилаётган натижалар истиқболли, дейишга тўла асос бор.\n3.Бундай учрашувларни кўплаб келтиришим мумкин. Негаки, иш фаолиятимиз шундан иборат. Мунтазам аҳоли билан учрашиб турамиз. Жумладан, “Янги рўзғор” маҳалласида тўй ва маъракаларни ихчамлаштириш борасида кўплаб тадбир ва учрашувлар уюштирилди. Яқинда “Файзова” маҳалласида “Намунали қайнона” кўрик-танловини ўтказдик. Шунингдек, “Янги рўзғор”, “Оқ остона”, “Обизаранг” маҳаллаларида “Ёшлар — келажагимиз”, “Соғлом оила — соғлом жамият” мавзуларидаги тадбирлар ҳамда хотин-қизларни ишга жойлаштириш масаласи бўйича учрашувлар ўтказдик. Депутат сифатида сайловчиларнинг таклиф ва мулоҳазаларини тинглаш, муаммоларини ўрганиш учун масъулмиз. Энг муҳими, аҳоли бизнинг фаолиятимиздан мамнун бўлсин. Ана шундагина кўзланган мақсадимизга эришган бўламиз.\nРеспублика “Оила” илмий-амалий марказининг Узун туман бўлими раҳбари,\nХалқ депутатлари Узун туман Кенгаши депутати, 6-Янги рўзғор сайлов округи\nОлдинги Сурхондарё – илк муҳрлар ватани\nКейинги Ҳуқуқшуносларнинг халққа кўмаги\nТўловда чегирма қўлланилди


Транспорт ва логистика хизмати\nТайер махсулотлар омбори\n“Ўзбекистон рангли металл парчалари, чиқиндиларини тайёрлаш ва қайта ишлаш заводи” акциядорлик жамияти ёки АЖ «ЎЗИККИЛАМЧИРАНГЛИМЕТАЛЛ» Марказий Осиёдаги рангли металларни иккиламчи қайта ишлаш бўйича ягона ихтисослаштирилган корхона бўлиб ҳисобланади.\nБугун АЖ «ЎЗИККИЛАМЧИРАНГЛИМЕТАЛЛ» республикамиз бўйича тайёрлаш ташкилотларининг кенг тармоғига эга бўлган ва Ўзбекистон Республикасининг барча иқтисодиёт тармоғини сифатли рангли металлар билан таъминловчи замонавий корхонадир.\nБунга замонавий ускуналар янги прогрессив технологиялар ва юқори малакали кадрларни мавжудлиги муҳим омил бўлмоқда.\nАЖ «ЎЗИККИЛАМЧИРАНГЛИМЕТАЛЛ» жамоасининг шиори\nАЖ «ЎЗИККИЛАМЧИРАНГЛИМЕТАЛЛ» бугунги кунда республиканинг барча ҳудудла-рида ўз тайёрлов ташкилотлари тармоғига эга бўлган ва Ўзбекистон Республикаси иқтисодиётининг барча соҳаларини сифатли рангли металлар билан таъминловчи за-монавий корхона бўлиб ҳисобланади. Завод раҳбарияти корхонани техник қайта жиҳозлаш муаммоларини ҳал этишга доимий эътибор қаратмоқда, бу эса маҳсулот сифатини оширишга ва корхона экспорт салоҳиятини кенгайтиришга сезиларли таъсир кўрсатмоқда. Ҳозирги кунда корхонамиз маҳсулотлари жаҳоннинг 20 га яқин давлатларига экспорт қилинмоқда. Яқин ва узоқ хорижий давлатлар фирма ва компаниялари билан маҳсулот етказиб бериш бўйича ҳамкорлик муносабатлари ўрнатилган. Булар: Scantel LTD Ningbo (Хитой), Sarbak Metall Tig. San.A.S., Kogbay Metall San Vetig LTD Sti, Global Metal San. Ve Dis, Tic.LTD Sti (Туркия), Mednton Inc. (АҚШ), Alex Holding Export-import s.r.o. (Словения), Cosma GmbH (Германия), Skantel LTD (Япония), ЗАО «Рент», «Новослесэк-спорт», ЗАО «Новые технологии», ООО «Металлком» (Россия), Stenway Invest LTD, Tranzita terminals (Латвия), Ristol Investments Limited (Буюк Британия), Мальфанте Традинг ЛТД, Gloria Trast (Қирғизистон), TOO SMIT LTD (Қозоғистон), Сагар Оуверсиз (Ҳиндистон), Мохаммед Кохен Дженерал Трейдинг компании (БАА), Richfield Industries Inc (Канада). Шунингдек, яқинда ҳамкорлар қаторига қўшилганлар: Ai metals (Ҳиндистон), Persefona (Чехия), INTAMEX S.A. (Швейцария), AB Metalurunleri savani vedistiret LTD.sti, Birlesikmetal&Heattretina (Туркия), Euromin, MARBELTEKS POROJECTS LLP.\nАЖ «ЎЗИККИЛАМЧИРАНГЛИМЕТАЛЛ» TUV: ISO 9001-2008 стандарти бўйича сертификатланиши ва BID (Business Initiative Directions) халқаро мукофотига сазоворлиги, ундаги сифат менежменти ва сифатни бошқаришнинг намунали тизимини тасдиқлайди.\nКорхонанинг бозор шароитида илғор технологиялар ҳамда марказий ва ҳудудий давлат органлари билан ҳамкорлик бўйича аниқ стратегиянинг мавжудлиги келажакдаги корхона ривожига ишончли кафолатни таъминламоқда.\nБиз барча манфаатдор корхоналар ва савдо ташкилотлари билан ҳамкорлик қилишдан мамнун бўламиз. Бизнинг корхонамиз саноати ривожланган ва шараф билан “Шарқ юлдузи” номи билан аталувчи Тошкент шаҳрида жойлашган. Янада кенгроқ маълумотни сайтимизнинг тааллуқли бўлимидан олишингиз мумкин.\nКорхонанинг асосий фаолият турлари\nРангли металларни йиғиш ва қайта ишлаш:\nРангли металл парчалари ва резги-чиқитларини йиғиш;\nРангли металл парчаларига бирламчи ишлов бериш (саралаш, кесиш, бўлаклаш) ва уларни қайта ишлаш;\nМуддатини ўтаб бўлган ва эскирган қўрғошин-кистолали аккумуляторларни йиғиш ва қайта ишлаш;\nҲар хил турдаги алюмин қотишмалари;\nМис асосидаги қотишмалар (бронза и жез);\nРух ва қўрғошин қотишмалари;\nАлюмин қотишмаларидан тайёрланган маҳсулотлар;\nБронза ва жез қотишмаларидан таёрланган маҳсулотлар;\nИстеъмол алюминидан халқ истеъмоли молларини ишлаб чиқариш ва сотиш;\nМис симли ўрамалар ва мисли катод, аккумуляторларни ҳамкорликда ишлаб чиқариш ва сотиш;\nРангли металларнинг кимёвий таркибини аниқлаш;\nҲар хил турдаги рангли металларнинг эритмаларини ишлаб чиқариш;\nРангли металл қуймаларига механик ишлов бериш;\nРангли металларни «Ўзстандарт» агентлигида рўйхатидан ўтказиш;\n1939 йилда Тошкентда иккиламчи рангли металларни тайёрлаш, қайта ишлаш ва тақсимоти бўйича республикалараро идораси ташкил этилди.1948 йилнинг 29 июнида фаолияти қора ва рангли металлнинг парчалари ва чиқиндиларни тўплаш ва қайта ишлашга қаратилган Бош бошқарма, яъни «Бошиккиламчиранглиметалл» ташкил этилди.1966 йилда заводнинг ташкилий тузилмасида қуввати ҳамда салоҳиятидан келиб чиққан ҳолда яна ўзгариш юз берди, яъни қора металл бўйича йўналиш алоҳида бўлди ва шу йилдан эътиборан рангли металл билан ишлайдиган корхона «Иккиламчиранглиметалл» ишлаб чиқариш бошқармаси деб атала бошланди. Завод фаолиятининг кенгайиши ва унда тайёрланаётган маҳсулотларга бўлган талаб доимий ортиб боришига қарамасдан завод моҳиятан база сифатида қолди.1972 йилда завод жойлашган ҳозирги ҳудуд заводни ташкил этиш учун жой сифатида танланди. Кенг бўлган ҳудудда қурилиш ишлари жадаллик билан олиб борилди ва тез орада заводнинг маъмурий-ҳудудий тузилиши ўз аксини топди. «Иккиламчиранглиметалл» ишлаб чиқариш бошқармаси негизида ташкил этилган завод рангли металл парчаларини пирометаллургик услуби билан ишлаш бўйича йирик тоннали механизациялашган ишлаб чиқариш мажмуи сифатида барпо этилди.\n1973 йилнинг сентябр ойида заводнинг 1-цехида икки камерали акс эттирадиган (отражательная печь) ўрнатилди. Орадан бир йил ўтиб, 1974 йилдан бошлаб завод иккиламчи алюминни чиқара бошлади ва йилига 52000 тонна ишлаб чиқариш қувватига эга бўлди. 1975-76 йилларда 2-эритиш цехида яна 2 та икки камерали « печь » қўйилди. 1976-77 йилларда эса стружкаларни қуритадиган линиялар 3 цехга қўйилди. Тахминан 1980-82 йилларда 2-эритиш цехига (ИАТ – 6М2) русумли индексионли « печь » ўрнатилди. Кейинчалик ишлаб чиқариш қуввати кескин оширилиб, 1985-88 йилларда ишлаб чиқариш кўрсаткичи йилига 55 тоннани ташкил этади. Ўрта Осиё давлатларидан ташқари Россиянинг Кемерова областидан ҳам хом-ашё етказиб бериш йўлга қўйилгани боис ушбу кўрсаткичга эришилади ва заводнинг туну-кун, яъни 3 сменада иш олиб борилишига эришилди.\nЎзбекистон Республикаси Вазирлар Маҳкамасининг 1994 йил 24 мартдаги «Иккиламчиранглиметалл» ишлаб чиқариш бирлашмасини очиқ турдаги «Ўзиккиламчиранглиметалл» акционерлик жамиятига айлантириш тўғрисидаги 160-сонли қарорига мувофиқ «Иккиламчирангметалл» ишлаб чиқариш ва қайта тайёрлаш заводининг негизида «Ўзиккиламчиранглиметалл» ОАЖ фаолияти ташкил этилди. Шу билан бирга юртимизда тадбиркорлик учун яратила бошланган имкониятларидан келиб чиққан ҳолда «Хандикрафт» Ўзбекистон-Ҳиндистон қўшма корхонаси фаолияти йўлга қўйилди ва унда ҳалқ истеъмол моллари, хусусан, ваза, қозон ва шунга ўхшаш маҳсулотлар ишлаб чиқарилди. Бундан ташқари, поршен ишаб чиқариш ўзлаштирилди ва «Новатор» га буюртма асосида етказиб бера бошланди. Шунингдек, завод қошида заводга турдош бўлган фирмалар(масалан «Металл») ҳам иш кўрсата бошлади. Энг муҳими, инвестициялар киритилиб, бу маблағлар тўлалигича мамлакатимиз иқтисодий ривожига ҳизмат қила бошлади. Саноатнинг жадал ривожланиши билан қора ва рангли металларга бўлган талаб янада ортиб кетди. Шу сабабли ишлаб чиқариш-техника буюмлари парчалари ва рангли металлар чиқиндиларнинг ишлаб чиқариш техника буюмлари парчалари ва рангли металлар чиқиндиларнинг ўғирланиши ҳамда ноқонуний олиб чиқиб кетилишининг олдини олиш, республиканинг иқтисодий манфаатларини ҳимоя қилиш, шунингдек қимматли хом ашё ресурсларидан оқилона фойдаланиш кун тартибидаги долзарб вазифага айланди. Хусусан, Президентимизнинг 1999 йил 5 февралдаги «Рангли металлар парчалари ва чиқиндилари экспортини тартибга солиш тўғрисида» ги ПФ-2212 сонли Фармонига мувофиқ рангли металлар парчалари ва чиқиндиларини Ўзбекистон Республикасидан ташқарига олиб чиқиб кетиш тақиқланди. Худди шу куни қабул қилинган Вазирлар Маҳкамасининг «Қора ва рангли металлар парчалари тўғрисида» ги 49-сонли қарори ҳамда Ўзбекистон Республикаси Президентининг 2000 йил 4 мартдаги «Рангли металлар парчалари ва чиқиндилари ўғирланиши ҳамда ноқонуний четга олиб кетилишининг олдини олиш чора-тадбирлари тўғрисида» ги Фармони бу борадаги ишларни янада мустаҳкамлади.\n2000 йилдан эътиборан завод ўзининг яна бир муҳим ва асосий тараққиёт босқичига қадам қўйди. Яъни, айнан шу даврдан бошлаб заводда кенг кўламдаги модернизация ва ишлаб чиқариш ишлари амалга оширилди. Шу билан бирга ҳалқаро муносабатларни янада ривожлантиришга алоҳида эътибор қаратилди ва бунинг натижасида дастлаб Жаҳон банкининг, кейинчалик эса Япония ҳукуматининг гранти қўлга киритилди. Бунинг натижасида ишлаб чиқариш технологияларини замонавийлаштириш имконияти яратилиб, энг сўнгги русумдаги жиҳозлар ўрнатилди. Шунингдек, юртимиз ва халқаро талабларга жавоб берадиган Германиянинг “Spektrolab” русумидаги жиҳози лабораторияга ўрнатилди. Маҳсулотларга бўлган эҳтиёжнинг кенгайиши муносабати билан заводнинг маъсулияти, маҳсулот тури ва сифатига бўлган талаблар янада ошди. Шундан келиб чиқиб заводда ишлаб чиқариш қуввати оширилди ва 2002 йилдан бошлаб йилига 2000 тонна бошқа рангли металлар ишлаб чиқарила бошланди.\n2006 йил корхонада яна ўзгариш содир бўлди «Ўзиккиламчиранглиметалл» OAЖ ва унинг ҳудудий бўлинмалари фаолиятида ўзгариш бўлди, яъни ҳудудий бўлинмаларнинг ҳуқуқий шаклида хусусийлик тугатилди ва завод «Тошкент рангли металл парчалари ва чиқиндиларини қайта ишлаш заводи» Очиқ Аксиядорлик Жамиятига айлантирилди. 50,5% давлат қарамоғида бўлиб, 2,2 млрд сўмдан ортиқ акция АЖ «Тошрангметзавод» нинг устав фонди томонидан тасдиқланди. Ислоҳот, модернизация қилиш, энергия тежайдиган ускуналардан фойдаланиш, экологиямизни сақлаб қолувчи технологияларни жорий этиш стратегик мақсадга айланди. Корхонада ишлаб чиқариш, молия, тижорат ишларини бошқариш тизимини такомиллаштиришнинг замонавий усулларини амалга ошириш мақсадида 2007 йил февралда O'zDST ISO 9001-2000, 2012 йил июнда O'zDST ISO 9001-2009 миллий стандарти жорий этилди. Шунингдек, экология менежменти ISO 14001 ва саноат хавфсизлиги менежменти ONSAS 18001 стандартлари татбиқ этилди. Заводда 2012 йил сентябрда ISO - 9001:2008 стандарт талабларига ўтиш мақсадида халқаро сифат менежменти жорий этилгани энг катта ютуқлардан бири бўлди. АЖ «ЎЗИККИЛАМЧИРАНГЛИМЕТАЛЛ» бугунги ютуқларидан ғурурланса арзийди, чунки у Ўрта Осиёдаги бу йўналишда ишловчи корхоналар орасида юқори сифати туфайли ажралиб туради. Корхонада ишлаб чиқарилаётган маҳсулотлар чет эл маҳсулотлари билан бемалол рақобатлаша олади. Бозор ислоҳот йилларида завод қайта ишлаш соҳасида етакчи бўлиб келяпти ва бу билан тўхтаб қолиши нияти йуқ. \nИнсон қадри корхонада муҳим ўрин эгаллайди ва бу эътибор унинг мувффакиятли ривожланишидаги муҳим омиллардан бири ҳисобланади. АЖ «ЎЗИККИЛАМЧИРАНГЛИМЕТАЛЛ» иш самарадорлигини ошириш, корпоратив масалаларни ҳал этиш мақсадида ишчи ҳодимларга шарт-шароитлар, қулай муҳит ва очиқлик тамойилларини яратишга интилади. Корхонанинг ижтимоий сиёсатини шакллантириш тизимли асос ҳамда тасдиқланган қонуний ҳужжатларга мувофиқ амалга оширилади. АЖ «ЎЗИККИЛАМЧИРАНГЛИМЕТАЛЛ» ни жорий ва узоқ муддатли ривожланишида ҳодимлар билан ишлаш дастурлари ишлаб чиқилади ва шу асосида иш олиб борилади.\nМеҳнат ва меҳнат хавфсизлиги вазифалари қуйидагилардан иборат:\nЗамонавий техника ва илм-фан ривожланиши ишлаб чиқариш фаолияти ишчиларнинг ҳаёти ва саломатлигига боғлиқлигини ҳисобга олиб, ишчилар учун соғлом ва хаёт учун ҳавфсиз муҳит яратиш;\nКорхона ишчиларида ҳавфни олдиндан кўра билиш, ва олдини олиш малакаларини шакллантириш.\nКорхона куйидаги масалаларни ҳал этади:\nТехнологик ускуналарни ишончли, ҳавфсиз ва авариясиз ишлашини таъминлаш орқали ишлаб чиқариш объектларида саноат ҳавфсизлиги даражасини ошириш;\nИшчиларнинг хаёти, соғлигига хавф ва зарар келтирадиган фактор ва омилларни қисқартириш;\nЭнг яхши дунё стандартлари тажрибасига асосланиб, корхона ишлаб чиқариш жараёнида саноат хавфсизлиги ва мехнатни мухофаза килиш буйича бошкарув тизимини такомиллаштириш;\nИшлаб чиқариш ҳавфсизлиги ва меҳнатни муҳофаза қилиш талабларига амал қилиш назорати самарадорлигини ошириш;\nСаноат хафсизлиги ва меҳнатни муҳофаза қилиш талабларига амал қилиш, шахсий ва коллектив жавобгарлигини ривожлантириш.\nМеҳнатни муҳофаза қилиш бўйича режа асосида ўтказиладиган тадбирлардан ташқари, жойларда кўчма йиғилишлар ўтказилади. Бунда участка бошлиқларининг ишчиларини жароҳатланишини олдини олиш, меҳнат шароитларини яхшилаш бўйича, ўтказилган чора - тадбирлар тўғрисида ҳисоботлар тингланади.


Осиё Ўйинлари: Ўзбекистон ҳисобида қўшалоқ медал - BBC O'zbek\nОсиё Ўйинлари: Ўзбекистон ҳисобида қўшалоқ медал\n20 Сентябр 2014\nЎзбекистон терма жамоаси Инчондаги XVII Ёзги Осиё Ўйинларини иккита бронза медали билан бошлади. Совринли онлар фотолавҳамизда.\nЎзбекистонлик спортчилар Инчондаги Ёзги Осиё Ўйинларининг биринчи кунида спортнинг 11 тури бўйича ғолиблик учун кураш олиб боришмоқда. Ўйинларда Ўзбекистон ҳисобидаги илк медални эса, оғир атлетика баҳсларида Маҳлиё Тоғаева келтирди.\nМаҳлиё тош кўтариш беллашувларида 48 килограмм вазн тоифасида Ўйинларнинг бронза медалини қўлга киритди.\nМаҳлиёнинг ортидан бугун татамига чиққан дзюдочи Мирзоҳид Фармонов Ўзбекистон ҳисобидаги ҳозирча иккинчи медалнинг муаллифига айланди. Мирзоҳид 66 килограм вазн тоифасида тожикистонлик рақиби Расул Абдушариповни мағлубиятга учратиб, бронза медалини қўлга киритди.\nЎзбекистонлик бошқа бир дзюдочи Шарофиддин Лутфуллаев эса, 60 кг. вазн тоифасида бронза медали учун курашини япониялик рақибига ютқазиб қўйди.\nДзюдо бўйича аёллар баҳсларида Муқаддас Кубеевага ҳам омад кулиб боқмади: У дастлабки баҳсидаёқ ҳиндистонлик рақиби Ликмабам Шушила Девига ютқазиб, чорак финалга чиқа олмади.\nБугун бошланган синхрон сузиш бўйича жуфтлик мусобақаларида Ўзбекистон шарафини Юлия Ким, Анастасия Рузметова ва Анастасия Здравковскаялар ҳимоя этишмоқда.\nБу - ўзбекистонлик спортчилар иштирок этаётган олтинчи Осиё Ўйинлари бўлади. Улар шу пайтгача Ўйинларда 54 та олтин, 82 та кумуш ва 93 та бронза - жаъми 229 та медал қўлга киритишган. 19 сентябр куни расман старт олган Инчондаги Ўйинларда Ўзбекистон шарафини 296 нафар спортчи, спортнинг 32 тури бўйича ҳимоя қилиши айтилганди.\nИнчондаги очилиш маросими тантаналарида Ўзбекистон байроғини икки карра Олимпиада Ўйинлари совриндори, икки карра жаҳон чемпиони, Осиё Ўйинлари ғолиби бўлган номдор дзюдочи Ришод Собиров стадион узра олиб ўтди.


Сирдарёда уй-жойига зиён етган аҳоли учун кўп қаватли уйлар қурилади — Review.uz\nСардоба сув омбори тўғони ўпирилиши оқибатида сув босган Сардоба, Оқолтин ва Мирзаобод туманларида 2020−2021 йиллар давомида 50 та кўп қаватли уй-жойлар қурилади.\nПрезидентнинг Сирдарё вилоятида жойлашган «Сардоба сув омбори» тўғонида юзага келган фавқулодда ҳодиса оқибатларини бартараф этиш бўйича кечиктириб бўлмайдиган чора-тадбирлар тўғрисидаги фармойиши қабул қилинди.\nСирдарё вилоятидаги «Сардоба сув омбори» тўғонидан сув тошиши оқибатларини бартараф этиш ва ҳодиса сабабларини ўрганиш бўйича Ҳукумат комиссияси ташкил этилиши;\nЎзбекистон Республикаси Молия вазирлиги уч кун муддатда юз берган фавқулодда ҳодиса оқибатларини бартараф этиш учун Сирдарё вилояти маҳаллий бюджетига дастлаб 100 миллиард сўм миқдорида маблағ ажратиши;\nФавқулодда ҳодиса натижасида уй-жойларига жиддий зиён етказилган аҳолини ижтимоий муҳофаза қилиш мақсадида 2020-2021 йиллар давомида 50 та кўп қаватли уй-жойлар қурилиши белгиланди.


Бош саҳифа > 2019 йилда кийим-кечак, уй учун товарлар ва техника импорти қимматлигича қолади\n29.06.2018 йилдаги ПҚ–3818-сон қарорга кўра 2019 йилга режалаштирилгани билан солиштирганда 452 турдаги товарлар бўйича импорт божхона божлари ўзгарди. 65 та позиция бўйича акциз солиғи жорий этилди (26.12.2018 йилдаги ПҚ–4086 -сон қарор). Янги ставкалар божхонада расмийлаштиришга қандай таъсир кўрсатишини кўриб чиқамиз.\nИмпорт божлари 29.06.2018 йилдаги ПҚ–3818 -сон қарорда режалаштирилганига нисбатан ошди. 5–30%га ўсиш 443 турдаги товарларга дахл қилди.\nЎзгарган ставкалар солиштирилган батафсил жадвал – бу ерда  ва бу ерда . Шунингдек nrm.uz сайтида янги таҳрирдаги  импорт божхона божи ставкаларининг тўлиқ рўйхати жойлаштирилган.\nҚандолат маҳсулотлари ва пишириқларнинг 9 та кичик ёрдамчи позицияларига (ТИФ ТН кодлари: 1704 90 650 0, 1704 90 710 0, 1704 90 750 0 , 1806 32 100 0, 1806 32 900 0, 1806 90 190 0, 1806 90 500 9 , 1905 31 190 0, 1905 32 190 0 ) импорт акциз солиғи солинадиган бўлди. Қуруқ печенье (2 та кичик ёрдамчи позиция) бўйича ставка – товар божхона қийматининг 20%и, қолган товарлар бўйича эса – 10%и.\nАкциз солиғи қурилиш ва таъмирлаш учун пластмасса буюмларнинг 4 та кичик ёрдамчи позициясини (ТИФ ТН кодлари: 3916 20 000 0, 3919 10 800 0, 3919 90 000 0, 3925 90 800 0 ) ҳам қамраб олди. Солиқ ставкаси 10–20%ни ташкил этади.\nМеталлардан ясалган буюмлар (ТИФ ТН кодлари: 73–83 ), машиналар, асбоб-ускуналар ва аппаратура (ТИФ ТН кодлари: 84, 85 ), шунингдек турли саноат товарлари (ТИФ ТН коди: 94 ) гуруҳларида кўпгина маиший товарларга акциз жорий этилган. Улар орасида – газ ва электр плиталари ва духовкалари, иситиш қозонлари ва радиаторлар, электр сув иситкичлар, кир ювиш машиналари, чангюткичлар, дазмоллар, мониторлар ва проекторлар, суюқ кристаллик экранли телевизорлар, шунингдек қандиллар ва лампалар. Бу ерда акциз солиғи 10–20%ни ташкил этади.\nТракторлар – ишлаб чиқарилган пайтидан бошлаб 3 йилдан 7 йилгача ўтган эгарли шатакчиларга (ТИФ ТН кодлари: 8701 20 901 5, 8701 20 901 7 ) акциз солиғи солинадиган бўлса ҳам, уларни божхонада расмийлаштириш арзонга тушади. Юқорида айтилганидек, улар бўйича режалаштирилган импорт божи ставкаси камайтирилди. У 70% + двигатель ҳажмининг 1 куб см учун 3 АҚШ долларини ташкил этарди. Энди 3–5 йиллик шатакчилардан 10% импорт божи ва 5% акциз солиғи тўлаш зарур. 5–7 йиллик шатакчи чиқарилганда – 30% импорт божи ва 10% акциз солиғи.\nИмпорт чоғида акциз солиғи ставкаларининг тўлиқ рўйхати билан бу ерда  танишиш мумкин.\nSource URL: http://insonvaqonun.uz/?q=ruknlar/4474


Чавес ўлими ортидан 30 кун ичида сайлов эълон қилинади - BBC Uzbek - Dunyo\nСўнгги янгиланиш 5 март 2013 - 23:45 GMT\nУго Чавеснинг сўнгги расмларидан бири\nВенесуэла Ташқи ишлар вазири Элиас Хауа мамлакат президенти Уго Чавеснинг вафоти ортидан етти кунлик мотам эълон қилган. Жаноб Хауа президентнинг жасади тантанали юриш билан пойтахт Каракасдаги Ҳарбий Академияга олиб борилишини билдирди.\nПрезидентнинг жасади академияда жума кунигача қолади. Жума куни давлат дафн маросими бўлиб ўтиши режаланган.\nДафн маросимигача Чавеснинг тарафдорлари у билан видолашишлари мумкин бўлади.\nЖаноб Хауа, шунингдек, келгуси ўттиз кун ичида сайловлар эълон қилинишини билдирди.\nМухбиримизга кўра, сиёсий партиялар учун ҳар бир дақиқа муҳим. Таҳлилчиларга кўра, президентнинг ўрнини жаноб Чавес томонидан меъросхўр деб танланган Вице-Президент Николас Мадуро муваффақиятли эгаллаши кутилади.\nМухолифат ҳали ўз расмий номзодини эълон қилгани йўқ, лекин ўтган йили мағлуб бўлган номзод Энрике Каприлес яна пойгага қўшилиши кутилади.\nКаракасдаги мухбиримизга кўра етти кунлик мотам давомида мактаблар ёпиқлигича қолади ва Венесуэла кўчалари эса одамлар билан тўлади.\nВенесуэла Президенти Уго Чавес 58 ёшида оғир хасталикдан сўнг ҳаётдан кўз юмди.\nБу ҳақда унинг вице-президенти телевидение орқали эълон қилди.\nЧавес жаноблари ўтган ой Кубада саратонга қарши муолижа олиб қайтганидан бери омма ўнгида кўриниш бермаётганди.\nЧуқур қайғуда чиқиш қилган вице-президент Николас Мадуро унинг ўлими тўғрисидаги хабарни сешанба куни кечқурун халққа етказди.\nБу пайтда Венесуэланинг етакчи сиёсатчилари ва ҳарбий раҳбарлари унинг ёнида туришди.\nАввалроқ, вице-президент Мадуро кимёвий терапия туфайли кучсизланган Чавес жанобларининг нафас йўлларида янги инфекция аниқлангани ҳақида эълон қилган ва мамлакат раҳбари ўз ҳаётидаги энг қийин соатларни бошидан кечираётганини айтганди.\nАйни пайтда жаноб Мадуро Америка Қўшма Штатларини Венесуэла демократиясини барбод этишда айблаган ва Венесуэла армиясига жосуслик қилгани учун икки АҚШ дипломатии мамлакатдан чиқариб юборилганини ҳам билдирди.\nВице-президент сешанба куни кечқурун қилган қайғули чиқишида Чавес жаноблари қарийб икки оғир хасталикка қарши курашдан сўнг оламдан ўтганини айтди.\nУ Уго Чавесга илк бор 2011 йил саратон ташхиси қўйилгани борасидаги хабар Венесуэла душманлари томонидан жирканч йўлда ўйналганига шубҳа қилмаганини айтди.\nВенесуэла радиосига кўра, мамлакат бўйлаб ҳарбий қўшинлар жойлаштирилган.\nҲарбийлик ўз баёнотида мамлакат суверенитети ва хавфсизлигини муҳофаза этишини айтган. Шунингдек, ҳарбийлик вице-президент ва парламентга содиқ туришини қўшимча қилган ҳамда одамларни оғир- босиқликка чақирган.\nКонституцияга мувофиқ Венесуэла Конгресси раҳбари Диосдадо Кабелло сайловларгача муваққат президентлик вазифасини қўлга олади.\nУго Чавес ўтган йили октябрида ўтказилган президентлик сайловида ғолиб чиққан ва шу йил 10 январида президентлик қасамёдини қабул қилиши лозим эди.\nБироқ саломатлиги туфайли қасамёд қабул қила олмади, Венесуэла Олий маҳкамаси инагурация маросимини кечроқ ўтказиш мумкин, дея қарор чиқарганди.\nАргентина Президенти Кристина Фернандез де Кирчнер жаноб Чавеснинг ўлими борасидаги хабардан сўнг барча иш режаларини бекор қилган.\nУ ва марҳум эри Нестор Кирчнер Венесуэла раҳбарининг яқин дўстларидан бўлган.\nПрезидент Чавес ҳамон нафас олишга қийналмоқдаТомоша қилиш00:35


ЎзА - Президент эълон қилган ноодатий мусобақада ғолиб Бекободми ёки Олмалиқ шаҳри?\n09.08.2018 13:51 Чоп этиш версияси\nПрезидент эълон қилган ноодатий мусобақада ғолиб Бекободми ёки Олмалиқ шаҳри?\nХабарингиз бор, 2017 йил 18 август куни Президентимиз Тошкент вилоятининг Бекобод шаҳрига ташрифи чоғида Бекобод ва Олмалиқ шаҳарлари ўртасида ривожланиш бўйича мусобақа ўтказиш таклифини илгари сурган эди.\nШундан буён ушбу иккала шаҳарда бунёдкорлик ишлари авжида. Шаҳарлар ўртасидаги соғлом рақобат асосида бозордаги нарх-наводан тортиб, аҳоли турмуши учун яратилаётган барча шароитлар, янги корхоналарни ишга тушириш, иш ўрни яратиш, барчаси эътиборга олинмоқда. Бир сўз билан айтганда, одамларнинг розилиги учун бирдек ҳаракат қилинмоқда. Хўш, айни пайтда қайси шаҳарни олдинги қаторда дейишимиз мумкин?\nҲар икки шаҳар одамларининг ҳаётдан розилик, бугунги кунидан шукроналик уфуриб турган юз-кўзларидаги мамнунлик бизга ҳам кўчди шекилли, асосий мақсад – ким ғолиб, деган саволга жавоб топишда очиғи, қийналдик. Боиси, сўнгги бир йилда аҳоли турмуш даражаси ва сифатини юксалтириш йўлида мавжуд имкониятлардан самарали фойдаланиш бўйича бир ўринда Бекобод, бошқасида Олмалиқ шаҳри устун кўринади.\nФикримиз асоссиз бўлмаслиги учун биргина мисол. Аҳолига янги кўп қаватли турар жойлар қуриш бўйича Бекободда 5 та, Олмалиқда 10 та кўп қаватли уй барпо этилмоқда. Бу ўринда Олмалиқ шаҳри ғолиб!\nЯратилган иш ўринлари ҳисобига Бекобод шаҳрида ишсизлик даражаси 12,1 фоиздан 8,7 фоизга тушган. Олмалиқ шаҳрида эса бу кўрсаткич ўтган йилги 4,3 фоизлигича, ўзгармай қолган. Демак, бу борада Бекобод шаҳри олдинда!\nМусобақада ким ғолиб бўлишидан қатъий назар, бунда ҳеч бир томон ютқазмайди. Зеро, мусобақанинг мутлақ ғолиби– бу ҲАР ИККИ ШАҲАР АҲОЛИСИ, яъни, у ерда яшаётган юртдошларимиз!\nА. Худойқулов, ЎзА


NASA Ойга астронавт қўндиришни 2025 йилга қолдирди – Kommers.uz\nТехнология\t20:40 | 10.11.21\nNASA Ойга астронавт қўндиришни 2025 йилга қолдирди\nNASAнинг ушбу лойиҳаси «Артемида» номи билан танилганди\nАҚШ Миллий аэронавтика ва фазони тадқиқ қилиш бошқармаси (NASA) астронавтларнинг Ойга учирилишини 2025 йилгача қолдирди. Бу ҳақда NASA маъмури Билл Нелсон телефон орқали ўтказилган матбуот анжуманида маълум қилди.\nNASAнинг ушбу лойиҳаси «Артемида» номи билан танилганди. Бу Space Launch Systems ракетаси ва Orion капсуласидан фойдаланган ҳолда амалга ошириладиган бир қатор миссиялардан иборат. «Артемида I» миссиясини астронавтлар иштирокисиз Ой орбитасига олиб чиқиш 2021 йил бошига режалаштирилган эди. Бироқ жарайён 2022 йил баҳоридан олдин амалга оширилади.\nНелсоннинг сўзларига кўра, экипаж билан «Артемис II» миссияси 2024 йилнинг май ойига режалаштирилган. Космонавтларнинг Ой юзасига қўнишидан иборат «Артемис III» миссияси эса 2025 йилдан эрта бажарилмайди.\nУнинг сўзларига кўра, АҚШнинг собиқ президенти Дональд Трамп маъмурияти томонидан 2024 йилда Ойга одам қўндириш мақсади техник имкониятлар жиҳатидан оқланмаган. Трамп президентлигидан олдин фақат 2028 йилда Ойга одам қўндирилиши режалаштирилган эди.\nАввалроқ Rolls-Royce кичик ядровий реакторлар ишлаб чиқариш учун 600 миллион доллардан ортиқ маблағ тўплагани ҳақида хабар берилганди.


Ҳаётимга маёқ ҳар битта сўзинг\nБолам деб эркалаб, бағрингда асраб,\nБошимни силаган мисоли она.\nАбад шундай қолсин, қўллаб тур, ё Раб,\nҚомусим, ҳурликка ўзинг нишона.\nСен қалбимда унган гўзал бир дарахт,\nИлдизинг юракка туташиб кетган.\nСенинг бунёдлигинг ўзи тенгсиз бахт,\nСенинг-ла ҳар инсон муродга етган.\nХалқимнинг ҳуқуқу эркинликларин\nЯратиб бергансан ўзинг, Қомусим,\nСенга атаб айтай шеърларим барин,\nСенга қилсам арзир минг бора таъзим.\nҚайда бўлмай, ўзинг фарзандим дея,\nҲимоя этасан доим шай туриб.\nОғир кунларимда силаб бошимни,\nҚараб турмагансан юзингни буриб.\nБолангни сарсонлик, қулликдан асраб,\nВатаним бағрига қайтарган ўзинг.\nСени куйламоқлик мен учун шараф,\nҲаётимга маёқ ҳар битта сўзинг.